text:
KAROLO 2
Botegelanang
“Se Modimo a se tlemagantšego jokong go se be le motho yo a se aroganyago.”—Mareka 10:9
Jehofa o nyaka gore re dire dilo “ka potego.” (Psalme 18:25) Se se bohlokwa kudu lenyalong la lena, ka gobane ge go se na potego ga go yo a ka botago yo mongwe. Le gona potego e dira gore lerato le gole.
Lehono, go botega ke bothata lenyalong. E le gore o šireletše lenyalo la gago, o swanetše go ikemišetša go dira dilo tše pedi.
1 DIRA GORE LENYALO LA GAGO LE TLE PELE
SEO BEIBELE E SE BOLELAGO: “Le kgonthišetše dilo tše bohlokwa kudu.” (Bafilipi 1:10) Lenyalo la gago ke se sengwe sa dilo tše bohlokwa kudu bophelong bja gago. Le swanetše go etišwa pele.
Jehofa o nyaka gore o šetše molekane wa gago gomme le ‘thabele bophelo’ gotee. (Mmoledi 9:9) Jehofa o bolela ka mo go kwagalago gore ga se wa swanela go hlokomologa molekane wa gago, go e na le moo bobedi bja lena le swanetše go tsoma ditsela tšeo le ka thabišanago ka tšona. (1 Bakorinthe 10:24) Dira gore molekane wa gago a ikwe a le bohlokwa gomme a ratwa.
SEO SE KA DIRWAGO:
Kgonthišetša gore le fetša nako e ntši le le gotee, gomme o se ke wa hlokomologa molekane wa gago
Naganela lena ka bobedi e sego wena feela
2 ŠIRELETŠA PELO YA GAGO
SEO BEIBELE E SE BOLELAGO: “Yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” (Mateo 5:28) Ge motho a nagana ka dilo tše di gobogilego, go swana le ge a sa botegele molekane wa gagwe.
Jehofa o re o swanetše go “šireletša pelo ya gago.” (Diema 4:23; Jeremia 17:9) E le gore o dire se, o swanetše go diša mahlo a gago. (Mateo 5:29, 30) Latela mohlala wa mopatriareka Jobo, yo a dirilego kgwerano le mahlo a gagwe gore le ka mohla a se lebelele mosadi yo mongwe ka go mo kganyoga. (Jobo 31:1) Ikemišetše gore o se tsoge o bogetše diswantšho tša batho ba sa aparago. Le gona ikemišetše go phema go ba le tswalano e fošagetšego le motho yo e sego molekane wa gago.
SEO SE KA DIRWAGO:
Dira gore batho ba bangwe ba lemoge gore o botegela molekane wa gago ka botlalo
Šetša maikwelo a molekane wa gago gomme o kgaotše tswalano le ge e le efe yeo molekane wa gago a sa e thabelego
Ithute ka mo go oketšegilego
Go Swara Molekane wa Gago ka Tlhompho
Monna le mosadi ba ka boledišana bjang ka tlhompho?
Kamoo o ka Tiišago Tlemo ya Lenyalo
Na boitlamo bo swana le morwalo goba tshetledi yeo e tiišago lenyalo la gago?


c: text/html

text:
TABA YA LETLAKALA LA KA NTLE
Kamoo o ka Bago Tate yo Botse
“Ke paletšwe kae?” Potšišo ye e ile ya tshwenya Michael, * wa Afrika Borwa. Gaešita le ge a lekile ka thata go ba tate yo botse, nako le nako ge a be a nagana ka morwa wa gagwe wa lerabele wa nywaga e 19, o be a ipotšiša ge e ba nkabe a ile a ba motswadi yo mokaone.
Ka mo go fapanego, Terry, yo a dulago Sepania, o bonagala a atlegile bjalo ka tate. Morwa wa gagwe, Andrew, o re: “Dilo tše dintši tšeo ke di gopolago ka tate ge ke be ke sa le yo monyenyane ke ge a be a mpalela, a bapala le nna e bile a eya maeto le nna e le gore re fetše nako re le gotee. O be a dira gore ke thabele go ithuta.”
Ke therešo gore go ba tate yo botse ga go bonolo. Eupša go na le melao ya motheo yeo e ka thušago. Botate ba bantši ba hweditše gore bona le malapa a bona ba a holega ge ba diriša bohlale bjo bo hwetšwago ka Beibeleng. A re hlahlobeng e nngwe ya keletšo e holago ya Beibele yeo e ka thušago botate.
1. Iphe Nako ya go ba le Lapa la Gago
Bjalo ka tate, o bontšha bana ba gago bjang gore ba bohlokwa go wena? Ga go pelaelo gore go na le dilo tše dintši tšeo o di direlago bana ba gago, go akaretša le boikgafo bjoo o bo dirago bakeng sa go ba fepa le go ba nea legae le le swanetšego. O be o ka se direle bana ba gago dilo tšeo ge nkabe ba se bohlokwa go wena. Lega go le bjalo, ge e ba o sa fetše nako e lekanego le bana ba gago, ba ka phetha ka gore o tshwenyegile kudu ka dilo tše dingwe, tše bjalo ka mošomo wa gago, bagwera ba gago, goba dilo tšeo o itlošago bodutu ka tšona, go feta bona.
Tate o swanetše go thoma neng go fetša nako le bana ba gagwe? Mma o thoma go ba le tswalano le ngwana wa gagwe ge a sa le ka popelong. Dibeke tše e ka bago tše 16 ka morago ga go ima, ngwana yo a sego a hlwa a belegwa a ka thoma go kwa. Lebakeng leo tate le yena a ka thoma go aga tswalano ya moswananoši le ngwana wa gagwe yo a sego a hlwa a belegwa. A ka theetša ge pelo ya ngwana e bethabetha, a kwa ge a raga, a bolela le yena le go mo opelela.
Molao wa Motheo wa Beibele: Mehleng ya Beibele, banna ba be ba tšea karolo go ruteng bana ba bona. Botate ba ile ba kgothaletšwa gore ba fetše nako le bana ba bona ka mehla, ka ge seo se bontšhwa ke mantšu a Beibele a lego go Doiteronomio 6:6, 7, ao a rego: “Mantšu a ao ke go laelago ona lehono, o a bee pelong ya gago; o a nweletše ngwaneng wa gago, o bolele ka ona ge o dutše ntlong ya gago, ge o sepela tseleng, ge o robala le ge o tsoga.”
2. Botate ba Botse ke Dikgwari tša Poledišano
Gore o be le dipoledišano tše di kgahlišago le bana ba gago, o swanetše go theetša ka kelohloko. O swanetše go hlagolela bokgoni bja go theetša ntle le go befelwa.
Ge bana ba gago ba nagana gore o tlo befelwa kapejana le go thoma go ba ahlola, ba ka ikwa ba thatafalelwa ke go go ntšhetša sa mafahleng. Eupša ge o ba theetša o theošitše maswafo, o tla bontšha gore o ba kgahlegela e le ka kgonthe. Le bona ba tla ikwa ba nyaka go go botša seo ba se naganago le kamoo ba ikwago ka gona.
Molao wa Motheo wa Beibele: Bohlale bjo bo hwetšwago ka Beibeleng bo itlhatsetše e le bjo bo holago dikarolong tše dintši tša bophelo bja letšatši le letšatši. Ka mohlala, Beibele e re: “Motho yo mongwe le yo mongwe a akgofele go kwa, a diege go bolela a be a diege go galefa.” (Jakobo 1:19) Botate bao ba dirišago molao wo wa motheo wa Beibele ba boledišana gakaone le bana ba bona.
3. Nea Tayo e Lerato le Theto
Le ge o ikwa o ferekane goba o befetšwe, tayo yeo o ba layago ka yona e swanetše go bontšha gore ka lerato o tshwenyegile ka gore ngwana wa gago a holege nako e telele. Tayo yeo e akaretša keletšo, phošollo, thuto le kotlo e nyakegago.
Go feta moo, tayo e šoma kudu ge tate a reta bana ba gagwe ka mehla. Seema sa mehleng ya bogologolo se re: “Lentšu leo le bolelwago ka nako e swanetšego le swana le diapola tša gauta sebjaneng sa silifera.” (Diema 25:11) Theto e thuša bana gore ba be le dika tše dibotse. Bana ba atlega ge ba elwa hloko le ge ba tšeelwa godimo. Tate yo a tsomago dibaka tša go reta bana ba gagwe o tla ba thuša gore ba be le boikholofelo le go ba tutueletša gore ba se ke ba lapa go leka go dira se se nepagetšego.
Molao wa Motheo wa Beibele: “Lena botate, le se ke la befediša bana ba lena e le gore ba se nyame.”—Bakolose 3:21.
4. Rata Mosadi wa Gago le go mo Hlompha
Tsela yeo tate a kgathago tema ya gagwe bjalo ka monna yo a nyetšego ruri e tla kgoma bana ba gagwe. Sehlopha se sengwe sa ditsebi tša kgolo ya bana se hlalosa gore: “Se sengwe sa dilo tše kaonekaone tšeo tate a ka di direlago bana ba gagwe ke go hlompha mmago bona. . . . Tate le mma bao ba hlomphanago e bile ba dira gore bana ba bona ba tsebe seo ba dira gore bana ba bona ba ikwe ba šireletšegile.”—The Importance of Fathers in the Healthy Development of Children. *
Molao wa Motheo wa Beibele: “Banna, tšwelang pele le rata basadi ba lena . . . Yo mongwe le yo mongwe wa lena a rate mosadi wa gagwe bjalo ka ge a ithata.”—Baefeso 5:25, 33.
5. Diriša Bohlale bja Modimo bjo bo Holago
Botate bao ba ratago Modimo ka pelo ka moka ba ka nea bana ba bona bohwa bjo bohlokwahlokwa—tswalano ya kgauswi le Tatago bona wa legodimong.
Ka morago ga nywagasome a šoma ka thata go godiša bana ba tshelelago, Antonio, yo mongwe wa Dihlatse tša Jehofa, o ile a hwetša lengwalo le le latelago leo le tšwago go yo mongwe wa barwedi ba gagwe, le re: “Tate yo a rategago, ke fo ba ke nyaka go go leboga ge o nkgodišitše gore ke rate Jehofa Modimo, go ithata gotee le go rata moagišani wa ka—ke gore, go ba motho yo a nago le tekatekano. O mpontšhitše gore o rata Jehofa le gore o a nthata. Ke a leboga, Tate, ge o ile wa etiša Jehofa pele bophelong bja gago le ge o ile wa swara bana ba gago bjalo ka dimpho tše tšwago go Modimo!”
Molao wa Motheo wa Beibele: “O rate Jehofa Modimo wa gago ka pelo ya gago ka moka, ka moya wa gago ka moka le ka matla a gago ka moka. Mantšu a ao ke go laelago ona lehono, o a bee pelong ya gago.”—Doiteronomio 6:5, 6.
Go molaleng gore go na le mo gontši mo go akaretšwago tabeng ya go ba tate go feta dintlha tše tše hlano le gore gaešita le ge o leka ka thata go ba tate yo botse, ge e le gabotse o ka se be tate yo a phethagetšego. Eupša o ka ba tate yo botse go ithekgile ka bokgole bjoo o dirišago melao ye ya motheo ka tsela e lerato le e lekalekanego. *
^ ser. 3 Maina a mangwe sehlogong se a fetotšwe.
^ ser. 19 Gaešita le ge tate a se sa nyalane le mmago bana ba gagwe, bana ba gagwe ba tla holega ge a swara mmago bona ka tlhompho le ka seriti.
^ ser. 25 Bakeng sa tlhahlo e oketšegile mabapi le bophelo bja lapa, bona puku ya Sephiri sa Lethabo la Lapa, yeo o ka e hwetšago Wepesaeteng ya www.jw.org/nso.
Ithute ka mo go oketšegilego
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.

robotstxt: allowed

filter: keep


text:
THUŠO BAKENG SA LAPA| GO GODIŠA NGWANA
Go Thuša Ngwana wa Gago ge a Tsena Mahlalagading
TLHOHLO
Go bonala eka ke maabane ge o be o kukile leseana la gago. Ga bjale leseana leo ke ngwana yo a sego a hlwa a tsena mahlalagading. Ke therešo gore e sa le ngwana, eupša ke ngwana yo a tla tlogago a eba motho yo mogolo ka go feta mahlalagading pele.
O ka thuša bjang morwa goba morwedi wa gago gore a lebeletšane le diphetogo tše tša mmeleng tšeo di gakantšhago le tšeo ka dinako tše dingwe di tšhošago?
SEO O SWANETŠEGO GO SE TSEBA
Nako ya go tsena mahlalagading e tla o sa letela. E ka thoma kapejana ge ngwana a na le mengwaga e 8 goba ka morago ge a na le e 15 gaešita le ka moragonyana ga moo. Puku ya Letting Go With Love and Confidence e re: “Dinako tša go tsena mahlalagading ga di swane.”
Nako ya go tsena mahlalagading e ka dira gore mofsa a se ikholofele. Bafsa bao ba lego mahlalagading ba ka tshwenyega kudu ka gore batho ba bangwe ba ba lebelela bjang. Lesogana leo le bitšwago Jared * le gopola ka gore: “Ke ile ka tshwenyega kudu ka gore ke lebelelega bjang le gore ke itshwere bjang. Ge ke be ke le gare ga batho ke be ke ipotšiša ge e ba ba nagana gore ke itshwere ka tsela e sa tlwaelegago.” Go se ikholofele go ka gola kudu ge e ba o etšwa dišo. Kellie wa mengwaga e 17 o gopola ka gore: “Ke be ke ikwa eka sefahlego sa ka se hlasetšwe. Ke gopola ke lla e bile ke ipotša gore ke befile.”
Bao ba tsenago mahlalagading ka pela ba ba le ditlhohlo tše kgethegilego. Se e tloga e le therešo ka banenyana, ka ge ba ka kwerwa ge ba etšwa matswele le go gola dirope (di-curve). Puku ya A Parent’s Guide to the Teen Years e re: “E bile ba kotsing ya go šalwa morago ke masogana a magolwanyane ao a tlogago a na le maitemogelo ka tša thobalano.”
Go tsena mahlalagading ga go bolele gore mofsa o gotše. Diema 22:15 e re: “Bošilo bo kgokeletšwe pelong ya mošemane.” Go tsena mahlalagading ga go fetoše seo. Puku ya You and Your Adolescent e bolela gore mofsa a ka bonagala a gotše, eupša seo “ga se bolele selo ka bokgoni bja gagwe bja go dira diphetho tše bohlale, bja go itshwara ka tsela ya go bontšha go ba le boikarabelo, go ba le boitshwaro goba [go bontšha] mekgwa e mengwe ya gore o gotše.”
SEO O KA SE DIRAGO
Boledišanang ka nako ya go tsena mahlalagading pele e fihla. Tsebiša ngwana wa gago ka seo a swanetšego go se letela, kudukudu ge e le mabapi le go bona kgwedi (go banenyana) le go ba le ditoro tša lerato tša go ediša (go bašemane). Diphetogo tšeo di fapana le tše di diregago ganyenyane-ganyenyane ge motho a tsena mahlalagading ka gobane tše di thoma go sa letelwa e bile di ka hlakahlakanya ngwana wa gago le go mo tšhoša. Ge le boledišana ka ditaba tše bjalo, bea ditaba gabotse—o hlalose gore go tsena mahlalagading ke mathomo a phetogo e holago ya go bula tsela ya go ba motho yo mogolo.
Hlalosa ditaba ka tsela e kwagalago. Lesogana leo le bitšwago John le gopola ka gore: “Ge batswadi ba ka ba be ba boledišana le nna ka go tsena mahlalagading ba be ba ekga taba ka godimo. Ke duma ge nkabe ba ile ba mpotša taba phaa!” Alana yo a nago le mengwaga e 17 o ikwa ka tsela e swanago. O re: “Mma o nthušitše go kwešiša gore go direga eng mmeleng, eupša ke duma ge nkabe a ile a nthuša go lebeletšana le maikwelo a ka gakaone.” Re ithuta’ng tabeng ye? Le ge go ka se be bonolo, boledišana le ngwana wa gago ka botlalo ka taba ya go tsena mahlalagading.
Botšiša dipotšišo tšeo di tla lebišago poledišanong. E le go dira gore ngwana wa gago a phuthologe, thoma ka go bolela ka seo ba bangwe ba ilego ba lebeletšana le sona ge ba tsena mahlalagading. Ka mohlala, o ka botšiša morwedi wa gago gore: “Na go na le yo mongwe wa bao o tsenago le bona ka klaseng yo a šetšego a thomile go bolela ka taba ya go bona kgwedi?” “Na bana ba bangwe ba kwera banenyana bao ba golago mmeleng ka pela?” Mo gongwe o ka botšiša morwa wa gago gore: “Na bana ba bangwe ba kwera bana bao ba sa golego mmeleng ka pela?” Ge bana bao ba lego mahlalagading ba thoma go bolela ka tsela yeo go tsena mahlalagading go kgomago ba bangwe, go ka ba bonolo gore ba bolele ka maikwelo a bona le seo ba lebeletšanego le sona. Ge ba dira seo, diriša keletšo ya Beibele: “Akgofela go kwa, o diege go bolela.”
Thuša ngwana wa gago go ba le “bohlale le tlhaologanyo.” (Diema 3:21) Go tsena mahlalagading ga go bolele go fetoga mmeleng le maikwelong feela. Nakong ye, ngwana wa gago yo a lego mahlalagading o ba le bokgoni bja go bea mabaka bjoo bo tlago go mo thuša go dira diphetho tše botse ge a gotše. Diriša sebaka se go nweletša mekgwa e mebotse ngwaneng wa gago yo a lego mahlalagading.
O se ke wa fela matla. Bafsa ba bantši ba bonala ba dikadika go boledišana le batswadi ba bona ka taba ya go tsena mahlalagading, eupša o se ke wa forwa. Puku ya You and Your Adolescent e re: “Mofsa yo a lego mahlalagading yo a itirago eka ga a na kgahlego ka ditabana tše, a bona di mo tšwafiša, di mo tena goba a dira tše ekego ga a go kwe, go ka direga gore o go kwa gabotse.”
^ par. 8 Maina sehlogong se a fetotšwe.


text:
THUTO 11
Ke ka Baka la Eng re Eya Dikopanong tše Dikgolo?
Ke ka baka la’ng batho ba ba bonagala ba thabile gakaakaa? Ba tlile go e nngwe ya dikopano tša rena. Go swana le bahlanka ba Modimo ba nakong e fetilego, bao ba bego ba laetšwe gore ba bokane gararo ka ngwaga, re fagahlela go bokana gotee ka dihlopha tše dikgolo. (Doiteronomio 16:16) Ngwageng o mongwe le o mongwe, re na le dikopano tše tharo: dikopano tše pedi tša tikologo tša letšatši letee le kopano ya selete ya matšatši a mararo. Re holwa bjang ke dikopano tše?
Di matlafatša borwarre bja rena bja Bokriste. Go fo etša ge Baisiraele ba be ba thabela go tumiša Jehofa “gare ga mašaba a phuthegilego,” le rena re thabela go mo rapela re le gotee dikopanong tše kgethegilego. (Psalme 26:12; 111:1) Dikopano tše di re nea sebaka sa go kopana le go gwerana le Dihlatse tše di tšwago diphuthegong tše dingwe goba tše di tšwago dinageng tše dingwe. Mosegare, re ipshina ka go ja gotee lefelong la kopano, e lego seo se tlaleletšago moyeng wa bogwera wa ditiragalo tše tšeo di agago moyeng. (Ditiro 2:42) Ge re le moo re iponela lerato leo le kopanyago “mokgatlo wohle wa bana babo rena” lefaseng.—1 Petro 2:17.
Di re thuša go dira tšwelopele ya moya. Baisiraele le bona ba be ba holwa ke ge ba “kwešišitše mantšu” a Mangwalo ao ba bego ba a hlathollelwa. (Nehemia 8:8, 12) Le rena re tšeela godimo thuto ya Beibele yeo re e hwetšago dikopanong tša rena. Lenaneo le lengwe le le lengwe le theilwe sehlogong se se tšerwego ka Mangwalong. Dipolelo tše di kgahlišago, ditšhiedišano le ditiragatšo di re ruta kamoo re ka dirago thato ya Modimo ka gona bophelong bja rena. Re kgothatšwa ke go kwa diphihlelo tša bao ba lebeletšanago ka katlego le tlhohlo ya go phela bophelo bja Bokriste mehleng ye e thata. Dikopanong tša selete, diterama tše di bapalwago di phediša dikanegelo tša ka Beibeleng le go re ruta dithuto tše holago. Kopanong e nngwe le e nngwe, go kolobetšwa bao ba nyakago go bontšha boineelo bja bona go Modimo.
Ke ka baka la’ng dikopano e le ditiragalo tše di thabišago?
O ka holega bjang ka go ya kopanong?
Ithute ka mo go oketšegilego
Bidio e Kopana: Dikopano tša Ngwaga le Ngwaga tša Dihlatse tša Jehofa
Bona lebaka leo batho ba dimilione lefaseng ka bophara ba bago gona tiragalong ye e bohlokwa.


text:
NA BO HLAMILWE?
Bokgoni bja Cuttlefish bja go Fetoša Mmala
CUTTLEFISH e kgona go fetoša mmala wa yona le go iphihla gore e se bonwe. Go ya ka pego e nngwe, di-cuttlefish “di tsebega ka go ba le dibopego tše dintši tša mmele gomme di kgona go di fetofetoša ka ponyo-ya-leihlo.” E kgona bjang go dira seo?
Ela hloko: Cuttlefish e kgona go fetoša mmala wa yona e diriša sele e kgethegilego yeo e hwetšwago ka gare ga letlalo la yona yeo go thwego ke chromatophore. Di-chromatophore di na le masakana ao a tletšego taye gomme a dikologilwe ke mešifa e menyenyane. Ge cuttlefish e nyaka go iphihla, bjoko bja yona bo romela molaetša go mešifa yeo gore e ngangege. Ka morago ga moo, masakana ao le taye yeo e lego ka gare ga ona di a kokomoga gomme cuttlefish ya fetoša mmala le sebopego ka ponyo ya leihlo. Cuttlefish e ka diriša bokgoni bjo e sego feela go iphihla, eupša gape e ka bo diriša gore e kgahliše cuttlefish e nngwe, mohlomongwe le go boledišana le yona.
Baentšeneare ba Yunibesithing ya Bristol, kua Engelane, ba hlamile letlalo la cuttlefish la maitirelo. Ba tsentše di-disk tša raba e ntsho magareng ga didirišwa tšeo di šomago bjalo ka mošifa wa Cuttlefish. Ge banyakišiši ba be ba tsenya mohlagase ka gare ga letlalo la maitirelo, didirišwa tšeo di ile tša pinyeletša le go kokomoša di-disk tše ntsho gomme tša dira gore letlalo la maitirelo le swifale le go fetoga ka mmala.
Go ya ka nyakišišo ya moentšeneare Jonathan Rossiter ya mešifa ya cuttlefish, “dikarolwana tše boleta tšeo tlhago e kgonago go di dira di ka feleletša di dirile diaparo tšeo di kgonago go fetoša mmala ka ponyo ya leihlo.” Rossiter o re batho ba ka apara diaparo tšeo di kgonago go fetoša mebala bjalo ka cuttlefish ge ba sa nyake go lemogwa gabonolo goba ba no aparela fešene.
O nagana eng? Na bokgoni bja Cuttlefish bja go fetoša mmala bo bile gona ka tlhagelelo? Goba na bo hlamilwe?


text:
TABA YA LETLAKALA LA KA NTLE | MMUŠO WA MODIMO—O KA BOLELA ENG GO WENA?
Mmušo wa Modimo
—O tla Bolela Eng go Wena?
Go ka direga gore o kwešišitše go tšwa dihlogong tše di fetilego gore Mmušo wa Modimo o bolela mo gontši go Dihlatse tša Jehofa. Mohlomongwe o kgahlilwe ke tše dingwe tša ditšhegofatšo tša nakong e tlago tša Mmušo wa Modimo tšeo go boletšwego ka tšona. Ka nako e swanago, o ka ba o ipotšiša ge e ba dikholofetšo tše bjalo e tloga e le tša kgonthe.
O dira gabotse gore o be šedi go e na le gore o dumele selo se sengwe le se sengwe seo o se kwago. (Diema 14:15) Ka ditsela tše dingwe, go ba ga gago šedi go ka swantšhwa le ga Baberea ba bogologolo. * Ge ba be ba thoma go botšwa ka ditaba tše dibotse tša Mmušo wa Modimo, Baberea ba ile ba amogela seo ba bego ba se kwa, eupša e sego feela ka gobane ba be ba nyaka gore seo e be sa therešo. Go e na le moo, ba ile ba hlahloba Mangwalo ka kelohloko “go bona ge e ba dilo tše di be di le bjalo.” (Ditiro 17:11) Ka mantšu a mangwe, Baberea ba be ba bapiša ditaba tše dibotse tšeo ba bego ba di kwa le seo Mangwalo a se bolelago. Ge nako e dutše e eya, ba ile ba kgodišega gore ditaba tše dibotse ge e le gabotse di be di theilwe ka go tia Lentšung la Modimo.
Dihlatse tša Jehofa di go laletša ka borutho gore le wena o dire sona seo. Re diriša lenaneo la rena la mahala la go ithuta Beibele, re go nea sebaka sa gore o bapiše seo Dihlatse tša Jehofa di se dumelago ka Mmušo wa Modimo le seo Beibele e se rutago.
Go oketša tabeng ya go ithuta ga gago ka Mmušo wa Modimo, go ithuta ga gago Beibele go ka go thuša go hwetša dikarabo tša tše dingwe tša dipotšišo tše bohlokwa bophelong.
Ka godimo ga tšohle, go ithuta Beibele go tla go thuša gore o ‘batamele Modimo.’ (Jakobo 4:8) Ka morago, ge o dutše o batamela kgauswi le Modimo, ke moo o tlago go bona kudu kamoo Mmušo wa Modimo o ka bolelago dilo tše dibotse go wena—e sego gona bjale feela, eupša le ka mo go sa felego. Jesu o boletše ge a be a rapela Tatagwe a re: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.”—Johane 17:3.
^ ser. 4 Berea e be e le motse wa kua Matsedonia ya bogologolo.
Ithute ka mo go oketšegilego
Re ka Hwetša Kae Dikarabo tša Dipotšišo tša Bohlokwa Bophelong?
Na o tla kgetha thutamahlale, filosofi goba Beibele?
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.


text:
TABA YA LETLAKALA LA KA NTLE | KE KA BAKA LA ENG O SWANETŠE GO BOTEGA?
Na go Botega go Šiilwe ke Nako?
Hitoshi o be a šoma ofising ya tša ditšhelete ya khamphani yeo e nyakelago batho mešomo kua Japane. Ge a be a hlahloba akhaonto ya tšhelete le mong wa gagwe, o ile a botšwa gore go letetšwe gore a ngwale pego ya maaka. Hitoshi o ile a hlalosa gore letswalo la gagwe le be le sa mo dumelele go se botege mošomong. Ka baka leo, mookamedi wa gagwe o ile a mo tšhošetša ka gore o tla mo raka mošomong, gomme a feleletša a lahlegetšwe ke mošomo woo.
Dikgweding tše di latetšego, Hitoshi o be a nyamišitšwe ke taba ya ge e ba a be a tla tsoga a hweditše mošomong. Ka mohlala, lebakeng le lengwe ge a be a hlahlobelwa mošomo, o ile a hlalosa gore o be a ka se kgone go se botege mošomong. Motho yo a bego a mo hlahlobela mošomo o ile a re: “Ruri tsela ya gago ya go nagana e a makatša!” Ba lapa labo Hitoshi le bagwera ba ile ba mo kgothaletša gore a kgomarele boikemišetšo bja gagwe bja go dula a botega, fela o ile a welwa ke dipelaelo. Ka mohlala, o itše: “Ke be ke ipotšiša ge e ba e le kgopolo e botse go botegela tumelo ya ka.”
Taba ya Hitoshi ke kgopotšo e kwešago bohloko ya gore ga se batho ka moka ba tšeelago go botega godimo. Ge e le gabotse, ba bangwe ba ka ba ba go lebelela e le morwalo, kudukudu lefaseng la kgwebo. Mosadi yo mongwe yo a šomago wa Afrika Borwa o re: “Ke dikologilwe ke batho bao ba sa botegego gomme ka dinako tše dingwe ke ikwa ke lekega kudu go ba ekiša.”
Mohuta o mongwe wo o atilego kudu lehono wa go se botege ke go bolela maaka. Mengwageng e fetilego, nyakišišo yeo e dirilwego ke Robert S. Feldman, e lego setsebi sa tša monagano sa Yunibesithing ya Massachusetts Amherst, e ile ya bontšha gore diperesente tše 60 tša batho ba bagolo di bolela maaka bonyenyane gatee poledišanong ya metsotso e lesome. Feldman o re: “E bile selo seo se makatšago seo se hweditšwego nyakišišong ye. Re be re sa letela go bona go bolela maaka e le selo seo se tlwaelegilego gakaakaa bophelong.” Na ga go segiše gore batho ba bantši kudu ba hloile go botšwa maaka mola batho ba bantši ba bolela maaka?
Ke ka baka la’ng go bolela maaka, go utswa le mehuta e mengwe ya go se botege go atile kudu lehono? Go se botege go kgoma bjang batho ka kakaretšo? Sa bohlokwahlokwa, re ka phema bjang go tanywa ke mekgwa ye ya go se botege?


text:
KGAOLO 18
Kamoo Mediro ya Mmušo e Thekgwago ka Ditšhelete
1, 2. (a) Ngwanabo rena Russell o ile a araba bjang moruti yo a bego a nyaka go tseba kamoo mediro ya Barutwana ba Beibele e bego e thekgwa ka gona? (b) Re tlo ahlaahla’ng kgaolong ye?
LEBAKENG le lengwe, Ngwanabo rena Charles T. Russell o ile a batamelwa ke moruti wa Kereke ya Reformed yo a bego a nyaka go tseba kamoo mediro ya Barutwana ba Beibele e thekgwago ka gona.
Ngwanabo rena Russell o ile a re go yena: “Ga re ntšhiše batho koleke.”
Moruti yoo o ile a botšiša gore: “Bjale le tšea kae tšhelete ya go thekga mediro ya lena?”
Russell o ile a re: “Ge nka go botša, o ka se nkgolwe. Ge batho ba etla dibokeng tša rena, ga go fetišwe poleiti ka pele ga bona ya gore ba ntšhe koleke. Eupša ba a tseba gore go na le ditshenyagalelo. Seo ba ipotšago sona ke gore: ‘Go diriša holo ye ga se mahala . . . Nka thuša bjang go lefelela ditshenyagalelo tša yona?’”
Moruti yo o ile a lebelela Ngwanabo rena Russell a sa mo kgolwe.
Russell o ile a tšwela pele ka gore: “Ga ke go fore. Bohle bao ba tlago dibokeng tša rena ba dula ba mpotšiša gore: ‘Nka thekga bjang modiro wo ka ditšhelete?’ Ge motho a šegofatšwa gomme a eba le tšhelete, o ithaopela go e diriša modirong wa Morena. Ge e ba a se na tšhelete, ke ka baka la’ng re swanetše go mo gapeletša go e ntšha?” *
2 Ruri Ngwanabo rena Russell o be a sa mo “fore.” Batho ba Modimo ga ba thome lehono go ntšha meneelo ya boithatelo go thekga borapedi bja therešo. Kgaolong ye, re tlo ahlaahla mehlala ya Mangwalo ya seo gotee le histori ya rena ya mehleng yeno. Ge re dutše re ahlaahla kamoo mediro ya Mmušo e thekgwago ka gona ka ditšhelete mehleng yeno, yo mongwe le yo mongwe wa rena o swanetše go ipotšiša gore: ‘Nka thekga bjang mediro ya Mmušo?’
‘Anke yo Mongwe le yo Mongwe wa Pelo e Ratago a Tliše Moneelo’
3, 4. (a) Ke’ng seo Jehofa a botago barapedi ba gagwe gore ba tla se dira? (b) Baisiraele ba ile ba thekga bjang modiro wa go aga taberenakele?
3 Jehofa o bota barapedi ba gagwe ba therešo. O a tseba gore ge ba ka newa sebaka, ba tla thabela go bontšha boineelo bja bona go yena ka go ntšha meneelo ya boithatelo. Ela hloko mehlala e mebedi ya mehleng ya Baisiraele.
4 Ka morago ga gore Jehofa a ntšhe Baisiraele Egipita, o ile a ba botša gore ba age tente yeo e rwalegago ya borapedi, goba taberenakele. Go be go tlo nyakega dilo tše dintši gore e agwe. Jehofa o ile a laela Moshe gore a nee setšhaba sebaka sa go thekga modiro woo, a re go yena: ‘Anke yo mongwe le yo mongwe wa pelo e ratago a tlišetše Jehofa moneelo.’ (Ek. 35:5) Setšhaba se seo se bego se sa tšwa go ‘šomišwa mošomo o mongwe le o mongwe wa bokgoba le go gatelelwa’ se ile sa arabela bjang? (Ek. 1:14) Se ile sa thekga modiro woo ka tsela e makatšago, sa ithaopela go tliša gauta, silifera le dilo tše dingwe tše bohlokwa—tšeo tše dintši tša tšona go ka diregago gore se di hweditše go bao e kilego ya ba beng ba sona, e lego Baegipita. (Ek. 12:35, 36) Baisiraele ba ile ba ntšha moneelo o montši kudu moo ba ilego ba swanelwa ke go “thibelwa go o tliša.”—Ek. 36:4-7.
5. Baisiraele ba ile ba arabela bjang ge Dafida a be a ba nea sebaka sa go thekga modiro wa go aga tempele?
5 Ka morago ga nywaga e ka bago e 475, Dafida o ile a ntšha moneelo go tšwa ‘thotong ya gagwe e kgethegilego’ gore a thekge modiro wa go aga tempele, e lego moago wa mathomo wa borapedi bja therešo mo lefaseng. Ke moka o ile a nea Baisiraelegotee le yena sebaka sa go ntšha moneelo ka go ba botšiša gore: “Ke mang yo a ithaopago go nea Jehofa mpho lehono?” Setšhaba se ile sa arabela ka go “neela Jehofa dibego tša boithaopo ka pelo e feletšego.” (1 Dikor. 29:3-9) Ge Dafida a lemoga gore meneelo yeo ge e le gabotse etšwa kae, o ile a botša Jehofa ka thapelo gore: “Dilo tšohle di tšwa go wena, gomme re go neile tšeo di tšwago seatleng sa gago.”—1 Dikor. 29:14.
6. Ke ka baka la’ng lehono go nyakega tšhelete gore modiro wa Mmušo o tšwele pele, gona go rotoga dipotšišo dife?
6 Moshe le Dafida ga se ba ka ba gapeletša batho ba Modimo go ntšha meneelo. Go e na le moo, batho ka bobona ba ile ba neela ka dipelo tše di ratago. Go thwe’ng ka lehono? Re tseba gabotse gore modiro woo Mmušo wa Modimo o o phethago o nyaka tšhelete. Go nyakega tšhelete e ntši kudu gore go gatišwe Dibeibele le dikgatišo tše di theilwego Beibeleng le go di romela mafelong a fapafapanego, go aga mafelo a borapedi le meago ya makala, go e hlokomela gotee le go thuša badumedigotee le rena ge ba wetšwe ke dikotsi tša tlhago. Ka go re’alo, se se rotoša dipotšišo tše tša bohlokwa: Tšhelete ya go dira dilo tše ka moka e tšwa kae? Na balatedi ba Kgoši ba swanetše go gapeletšwa go ntšha meneelo?
“O ka se Tsoge o Kgopetše Goba wa Lopa Batho Gore ba o Thekge”
7, 8. Ke ka baka la’ng batho ba Jehofa ba sa kgopele batho meneelo?
7 Ngwanabo rena Russell le badirišani ba gagwe ba ile ba gana go ekiša mekgwa ya go kgoboketša tšhelete yeo e tletšego dikerekeng tša Bojakane. Tokollong ya bobedi ya makasine wa Morokami, ka tlase ga sehlogwana se se rego, “Na o Nyaka ‘Zion’s Watch Tower’?” Russell o itše: “Re dumela gore makasine wa ‘Zion’s Watch Tower’ o thekgwa ke JEHOFA. Ka ge seo se le bjalo, le ka mohla makasine wo o ka se tsoge o kgopetše goba wa lopa batho gore ba o thekge. Ge Yo a rego: ‘Gauta ka moka le silifera ya dithabeng ke tša ka’ a palelwa ke go re nea tšhelete e nyakegago mošomong wa gagwe, gona re tla lebelela seo e le nako ya gore re kgaotše go o gatiša.” (Hag. 2:7-9) Ga bjale go šetše go fetile nywaga ya ka godimo ga e 130 Morokami o gatišwa gomme mokgatlo wa wona o sa gatela pele ka mošito!
8 Batho ba Jehofa ga ba kgopele batho meneelo. Mafelong a bona a borapedi ga ba fetiše dipoleiti tša koleke goba go romela batho mangwalo a go kgopela thekgo ya ditšhelete. Le gona ga ba kgoboketše tšhelete ka go ntšha karolo ya lesome, go swaepa karata ya panka goba go rekiša dilo. Ba latela seo Morokami o mongwe o ilego wa se bolela kgale gore: “Re bona go fošagetše gore re kgopele batho ditšhelete tša go thekga mošomo wa Morena, go etša ge dikereke tše dingwe di tlwaetše go dira bjalo . . . Re lebelela go kgopela batho ditšhelete ka tsela le ge e le efe ka leina la Morena e le go mo kgopiša, a sa go amogele, e bile a ka se šegofatše yo a ntšhitšego tšhelete yeo le seo se tla bago se dirilwe ka yona.” *
“Anke yo Mongwe le yo Mongwe a Dire Feela Kamoo a Phethilego ka Gona Pelong ya Gagwe”
9, 10. Lebaka le lengwe la gore re ntšhe meneelo ya boithatelo ke lefe?
9 Ka ge re le balata ba Mmušo wa Modimo lehono, ga go nyakege gore re gapeletšwe go neela. Go e na le moo, re thabela go diriša ditšhelete tša rena le dilo tše dingwe go thekga mediro ya Mmušo. Ke ka baka la’ng re thabela go neela? Ela hloko mabaka a mararo.
10 La pele, re ntšha meneelo ya boithatelo ka gobane re rata Jehofa e bile re nyaka go dira “dilo tše di kgahlišago mahlong a gagwe.” (1 Joh. 3:22) Ruri Jehofa o thabišwa ke morapedi yo a ntšhago moneelo ka pelo e tšhweu. Anke re sekasekeng mantšu a moapostola Paulo ao a bontšhago kamoo Bakriste ba swanetšego go neela ka gona. (Bala 2 Bakorinthe 9:7.) Mokriste wa therešo ga a dikadike go neela e bile ga a gapeletšwe. Go e na le moo, o neela ka gobane a ‘phethile ka pelong ya gagwe’ go dira bjalo. * Ka mantšu a mangwe, o neela ka morago ga gore a bone bohlokwa bja go dira bjalo le kamoo a ka dirago seo ka gona. Jehofa o rata monei yo bjalo, ka gobane “Modimo o rata monei yo a neago ka go hlalala.” Beibele e nngwe e fetoletše mantšu a ka gore: “Modimo o rata batho bao ba ratago go nea.”
11. Ke’ng seo se re tutueletšago go nea Jehofa sohle seo re ka se kgonago?
11 La bobedi, re neela ka dilo tša rena tše di bonagalago go bontšha Jehofa gore re leboga tsela yeo a re šegofaditšego ka yona. Ela hloko molao wa motheo wo o kgomago dipelo wo o lego Molaong wa Moshe. (Bala Doiteronomio 16:16, 17.) Ge monna yo mongwe le yo mongwe wa Moisiraele a be a eya menyanyeng e meraro ya ngwaga le ngwaga, o be a swanetše go ya le mpho yeo e “[lekanago] le tšhegofatšo yeo Jehofa . . . a mo šegofaditšego ka yona.” Ka go re’alo, pele monna yo mongwe le yo mongwe a ka ya menyanyeng yeo, o be a swanetše go ipotšiša gore Jehofa o mo šegofaditše gakaakaang, a itlhahlobe go tšwa pelong ke moka a dire phetho ya gore ke mpho efe e kaonekaone yeo a tlago go ya le yona. Ka mo go swanago, le rena ge re naganišiša ka ditsela tše dintši tšeo Jehofa a re šegofaditšego ka tšona, re tutueletšega go mo nea sohle seo re ka se kgonago. Mpho ya rena e tšwago pelong, yeo e akaretšago go neela ka dilo tše di bonagalago, ke leswao la kamoo re ikwago ka gona ka tsela yeo Jehofa a re šegofaditšego ka yona.—2 Bakor. 8:12-15.
12, 13. Meneelo ya rena ya boithatelo e bontšha bjang gore re rata Kgoši, gona yo mongwe le yo mongwe wa rena o swanetše go neela gakaaka’ng?
12 La boraro, ge re ntšha meneelo ka go rata, re bontšha gore re rata Kgoši Jesu Kriste. Bjang? Hlokomela seo Jesu a ilego a se botša barutiwa ba gagwe bošegong bja gagwe bja mafelelo mo lefaseng. (Bala Johane 14:23.) Jesu o itše: “Ge e ba motho le ge e le ofe a nthata, o tla boloka lentšu la ka.” “Lentšu” la Jesu le akaretša taelo ya gore re bolele ditaba tše dibotse tša Mmušo lefaseng ka moka. (Mat. 24:14; 28:19, 20) Re boloka “lentšu” la gagwe ka go dira sohle seo re ka se kgonago—go gafa nako ya rena, matla le dilo tše di bonagalago—go thekga modiro wa go bolela ka Mmušo. Ge re dira bjalo, re bontšha gore re rata Kgoši Mesia.
13 Ee, ka ge re le balata ba botegago ba Mmušo wa Modimo, re nyaka go thekga Mmušo wo ka dipelo tša rena ka moka ka go ntšha meneelo. Re dira seo bjang? Yeo ke phetho ya motho ka noši. Yo mongwe le yo mongwe o neela ka mo a ka kgonago. Lega go le bjalo, badumedigotee le rena ba bantši ga ba na sa bona. (Mat. 19:23, 24; Jak. 2:5) Eupša bana babo rena ba bjalo ba ka kgothatšwa ke go tseba gore Jehofa le Morwa wa gagwe ba tšeela godimo kudu gaešita le moneelo o monyenyane wo o ntšhwago go tšwa pelong.—Mar. 12:41-44.
Re Hwetša Kae Tšhelete?
14. Dihlatse tša Jehofa di be di sepedišetša batho dikgatišo bjang ka nywaga e mentši?
14 Ke kgale Dihlatse tša Jehofa di sepedišetša batho dikgatišo tše di theilwego Beibeleng ka moneelo o itšego. Meneelo yeo e ile ya dula e le tlase kudu e le gore le badiidi ba kgone go hwetša dikgatišo. Ke therešo gore ge mong wa ntlo a be a nyaka kgatišo eupša a se na moneelo, bagoeledi ba be ba mo nea yona. Morero wa bona o mogolo e be e le go nea batho ba dipelo tše dibotse dikgatišo gore ba di bale gomme ba holege.
15, 16. (a) Ka 1990, Sehlopha se Bušago se ile sa dira phetogo efe tseleng yeo re sepedišago dikgatišo tša rena? (b) Meneelo ya boithatelo e dirwa bjang? (Bona le lepokisi le le rego, “ Meneelo ya Rena e Dirišwa Bjang?”)
15 Ka 1990, Sehlopha se Bušago se ile sa thoma go dira diphetogo tseleng yeo re sepedišago dikgatišo tša rena. Go thoma wona ngwageng woo kua United States, dikgatišo ka moka di ile tša thoma go sepedišwa ka moneelo wa boithatelo. Lengwalo leo le ilego la romelwa diphuthegong tša moo le ile la hlalosa gore: “Bagoeledi le batho bao ba thabelago ba tlo newa dimakasine le dipuku ntle le go ba kgopela gore ba ntšhe moneelo o itšego pele ba ka newa kgatišo. . . . Motho le ge e le ofe yo a ratago go ntšha moneelo go thuša go lefelela ditshenyagalelo tša modiro wa rena wa go ruta ka Beibele, a ka dira bjalo, eupša batho ba ka newa dikgatišo go sa šetšwe gore ba ntšhitše moneelo goba aowa.” Tokišetšo ye e ile ya thuša batho go lemoga gore modiro wa bodumedi bja rena o thekgwa ka meneelo ya boithatelo le go ba bontšha gore “ga re babapatši ba lentšu la Modimo.” (2 Bakor. 2:17) Ge nako e dutše e eya, tokišetšo ya meneelo ya boithatelo e ile ya thoma go šoma makaleng lefaseng ka bophara.
16 Meneelo ye ya boithatelo e ntšhwa bjang? Diholong tša Mmušo tša Dihlatse tša Jehofa, go na le mapokisi a meneelo ao a beilwego mafelong a swanetšego. Bao ba ratago ba ka tsenya meneelo ya bona ka go ona goba ba e romela ka go lebanya mokgatlong woo o dirišwago ke Dihlatse tša Jehofa nageng ya gabo bona. Ngwaga o mongwe le o mongwe go ba le sehlogo se itšego ka go Morokami seo se hlalosago kamoo batho ba ka ntšhago meneelo yeo ya boithatelo.
Tšhelete Yeo e Dirišwa Bjang?
17-19. Hlalosa kamoo tšhelete ya moneelo e dirišwago ka gona bakeng sa (a) modiro wa lefase ka bophara, (b) go agwa ga Diholo tša Mmušo lefaseng ka bophara le (c) go lefelela ditshenyagalelo tša phuthego.
17 Modiro wa lefase ka bophara. Tšhelete ye e dirišetšwa go lefelela ditshenyagalelo tša modiro wa boboledi wa lefase ka bophara. Ditshenyagalelo tše di akaretša go lefelela go tšweletšwa ga dikgatišo tša rena le go di romela mafelong a fapafapanego, go aga le go hlokomela diofisi tša makala le magae a Bethele gotee le go thekga dikolo tše di fapafapanego tša mokgatlo wa rena. Go oketša moo, tšhelete e nngwe e dirišetšwa go hlokomela baromiwa, balebeledi ba basepedi le babulamadibogo ba ba kgethegilego. Le gona meneelo ya rena e dirišetšwa go thuša badumedigotee le rena ge ba wetšwe ke masetlapelo. *
18 Go agwa ga Diholo tša Mmušo lefaseng ka bophara. Tšhelete ye e dirišetšwa go thuša diphuthego go aga Diholo tša tšona tša Mmušo goba go di mpshafatša. Ge lekala le dutše le amogela meneelo, go ba le tšhelete yeo e ka thušago diphuthego tše dingwe. *
19 Ditshenyagalelo tša phuthego. Tšhelete ye e dirišetšwa go lefelela ditshenyagalelo tša go dirišwa ga Holo ya Mmušo le go e hlokomela. Bagolo ba ka šišinya gore moneelo o mongwe o romelwe ofising ya lekala ya nageng ya gabo lena gore o thuše go tšwetša pele modiro wa lefase ka bophara. Mabakeng a bjalo, bagolo ba tla kgopela phuthego gore e dire setlamo. Ge e ba phuthego e dumela, moneelo woo o šišintšwego o tla romelwa ofising ya lekala. Kgwedi e nngwe le e nngwe, ngwanabo rena yo a swarago ditšhelete tša phuthego o rulaganya pego ya ditšhelete gomme ya balelwa phuthego.
20. O ka godiša Jehofa bjang ka “dilo tša gago tše bohlokwa”?
20 Ge re nagana ka tšhelete e ntši yeo e nyakegago gore go phethwe modiro wa go bolela ka Mmušo le wa go dira barutiwa lefaseng ka bophara, re tutueletšega go “godiša Jehofa ka dilo tša [rena] tše bohlokwa.” (Die. 3:9, 10) Dilo tša rena tše bohlokwa di akaretša matla a rena, menagano ya rena le bomoya bja rena. Ruri re nyaka go diriša dilo tšeo ka botlalo modirong wa Mmušo. Eupša gopola gore dilo tša rena tše bohlokwa di bile di akaretša dilo tša rena tše di bonagalago. Ka gona anke re ikemišetšeng go neela ka seo re ka se kgonago, ge re kgona. Meneelo ya rena ya boithatelo e godiša Jehofa e bile e bontšha gore re thekga Mmušo wa Mesia.
^ par. 1 Bala Morokami wa Seisemane wa July 15, 1915, matlakala 218-219.
^ par. 8 Bala Morokami wa Seisemane wa August 1, 1899, letlakala 201.
^ par. 10 Seithuti se sengwe se re lentšu la Segerika leo le fetoletšwego e le “kamoo a phethilego ka gona,” “le na le mogopolo wa go rulaganya e sa le pele go dira selo se itšego.” Se okeditše ka gore: “Gaešita le ge go nea go tliša lethabo, motho yo a neelago o sa dutše a swanetše go rulaganya seo e sa le pele.”—1 Bakor. 16:2.
Ithute ka mo go oketšegilego
Kamoo re ka Thušago ba Bangwe
Ithute kamoo meneelo ya lefase ka bophara ya Dihlatse tša Jehofa e thušago go hlokomela ba bangwe moyeng le nameng.
Na o tla Ikgafa ka Baka la Mmušo?
Ithute kamoo re ka dirišago nako ya rena, tšhelete, matla le bokgoni go thekga Mmušo wa Modimo.


text:
O Molaki yo a Botegago!
“Ga le ba lena.” —1 BAKOR. 6:19.
1. Lefase ka kakaretšo le na le kgopolo efe ka go itaola?
NYWAGA e ka bago e 2 500 e fetilego, mongwadi yo mongwe wa Mogerika o ngwadile gore: “Ga go motho yoo a rwalago joko ya bokgoba ka go rata.” Ba bantši lehono ba tla dumelelana le mantšu ao ntle le go dikadika. Lentšu bokgoba le tšweletša kgopolo ya batho bao ba gateletšwego le bao ba tlemilwego, bao mošomo wa bona le boikgafo bja bona di sa ba holego, eupša di holago batho bao ba ba rekilego le go ba laola.
2, 3. (a) Ke tema efe yeo bahlanka ba Kriste ba thabelago go e kgatha? (b) Ke dipotšišo dife mabapi le bolaki tšeo re tlago go di ahlaahla?
2 Lega go le bjalo, Jesu o bontšhitše gore barutiwa ba gagwe e be e tla ba bahlanka goba makgoba a ikokobeditšego. Eupša go ba ga Bakriste ba therešo makgoba ga go ba nyenyefatše goba go ba gatelela. Bahlanka bao ba maemong a phagamego, ba a botega e bile ba a hlomphega. Ka mohlala, pejana ga ge Jesu a bolawa, ela hloko seo a se boletšego ka “mohlanka” yo mongwe. Kriste o boletše gore o tla abela “mohlanka yo a botegago le wa temogo” boikarabelo.—Mat. 24:45-47.
3 Go a kgahliša gore pegong e swanago le ye, mohlanka yoo o bitšwa “molaki.” (Bala Luka 12:42-44.) Bontši bja Bakriste ba botegago bao ba phelago ga bjale ga se ditho tša sehlopha sa molaki yoo yo a botegago. Lega go le bjalo, Mangwalo a bontšha gore bohle bao ba hlankelago Modimo ba gafetšwe bolaki. Boikarabelo bja bona bo akaretša eng? Boikarabelo bjoo bo swanetše go lebelelwa bjang? E le gore re arabe dipotšišo tšeo, anke re ahlaahleng tema yeo e bego e kgathwa ke balaki mehleng ya bogologolo.
TEMA YEO E KGATHWAGO KE BALAKI
4, 5. Balaki ba bogologolo ba be ba na le boikarabelo bofe? Nea mehlala.
4 Mehleng ya bogologolo, gantši molaki e be e le lekgoba leo le bego le botega leo le gafetšwego go okamela ntlo ya mong wa lona goba ditaba tša gagwe tša kgwebo. Ka gona, balaki ba be ba na le matla go fihla bokgoleng bjo itšego gomme ba be ba laola dilo tša ka lapeng, tšhelete gotee le bahlanka ba bangwe. Re kgona go bona se tabeng ya Eliesere, yo a bego a gafetšwe go hlokomela dilo tše dintši tša Aborahama. Go ka direga gore Aborahama o ile a romela Eliesere kua Mesopotamia gore a yo kgethela morwa wa gagwe Isaka mosadi. Ruri kabelo ye e be e le ya bohlokwa e bile e akaretša dilo tše dintši!—Gen. 13:2; 15:2; 24:2-4.
5 Setlogotlogolwana sa Aborahama e lego Josefa se be se okametše ntlo ya Potifara. (Gen. 39:1, 2) Ka morago, Josefa le yena o ile a ba le molaki wa gagwe, yo a bego a gafetšwe go okamela ‘ntlong ya gagwe.’ Molaki yoo o ile a amogela bana babo Josefa ba lesome ka borutho. Le gona o ile a latela taelo ya Josefa ya gore a tsenye ka mokotleng senwelo sa silifera seo go bego go thwe se utswitšwe. Go molaleng gore balaki ba be ba na le boikarabelo bjo bogolo.—Gen. 43:19-25; 44:1-12.
6. Bagolo ba fapafapanego ba Bakriste ba gafetšwe bolaki bofe?
6 Nywagakgolo ka morago, moapostola Paulo o ile a ngwala gore balebeledi ba Bakriste e be e swanetše go ba ‘balaki ba Modimo.’ (Tito 1:7) Ka ge balebeledi ba kgethetšwe go diša “mohlape wa Modimo,” ba nea tlhahlo le go etelela pele ka phuthegong. (1 Pet. 5:1, 2) Therešo ke gore boikarabelo bja bona ga bo swane. Ka mohlala, bontši bja balebeledi ba Bakriste lehono bo hlankela phuthego e tee. Balebeledi ba basepedi ba hlankela diphuthego tše dintši. Diphuthego tša dinaga ka moka di hlokomelwa ke ditho tša Dikomiti tše fapafapanego tša Makala. Lega go le bjalo, ka moka ga bona go letetšwe gore ba phethagatše boikarabelo bja bona ka potego; ka moka ga bona ba “ikarabela” go Modimo.—Baheb. 13:17.
7. Re tseba bjang gore Bakriste ka moka ke balaki ka kgopolo e itšego?
7 Lega go bjalo, go thwe’ng ka Bakriste ba bangwe ba bantši bao e sego balebeledi? Moapostola Petro o ile a ngwalela Bakriste ka kakaretšo lengwalo, a re: “Go fihla bokgoleng bjoo ka bjona yo mongwe le yo mongwe a amogetšego mpho, e dirišeng ge le hlankelana le le balaki ba babotse ba botho bjo bogolo bja Modimo bjo bo bontšhwago ka ditsela tše di fapafapanego.” (1 Pet. 1:1; 4:10) Modimo ka botho bja gagwe bjo bogolo o neile yo mongwe le yo mongwe wa rena dimpho, matlotlo, bokgoni goba ditalente tšeo re ka di dirišago go hola badumedigotee le rena. Ka baka leo, bohle bao ba hlankelago Modimo ke balaki, gomme seo se nyaka gore ba hlomphege, ba botege gomme ba bontšhe gore ba na le boikarabelo.
RE BA MODIMO
8. Ke molao ofe wa motheo o bohlokwa woo re swanetšego go o gopola?
8 Ga bjale re tla lebeledišiša melao e meraro ya motheo yeo rena balaki re swanetšego go e hlokomela. Wa pele: Re ba Modimo e bile re ikarabela go yena. Paulo o ngwadile gore: “Ga le ba lena, gobane le rekilwe ka theko e kgolo,” e lego madi a sehlabelo a Kriste. (1 Bakor. 6:19, 20) Ka ge re le ba Jehofa, re tlamegile go theetša ditaelo tša gagwe, gobane ga di boima. (Baroma 14:8; 1 Joh. 5:3) Le gona re fetoga makgoba a Kriste. Ka go swana le balaki ba mehleng ya bogologolo, re na le tokologo e ntši—eupša tokologo ya rena e lekanyeditšwe. Re swanetše go swara boikarabelo bja rena ka tsela yeo re laetšwego ka yona. Go sa šetšwe gore re na le ditokelo dife tša tirelo, re sa dutše re le bahlanka ba Modimo le ba Kriste.
9. Jesu o ile a swantšha bjang tswalano magareng ga mohlanka le mong wa gagwe?
9 Jesu o re thuša go kwešiša tswalano magareng ga mohlanka le mong wa gagwe. Lebakeng le lengwe o kile a botša barutiwa ba gagwe ka mohlanka yo a ilego a tla gae ka morago ga ge a šomile letšatši ka moka. Na mong wa gagwe o re go yena: “Etla mo kapejana o dule tafoleng”? Aowa. O re: “Ntokišetše dijo tša go lalela, o apare thetho o mphe tše ke di nyakago go fihla ke fetša go ja le go nwa gomme ka morago wena o ka ja le go nwa.” Jesu o ile a hlalosa bjang seswantšho seo? O itše: “Ka gona le lena ge le dirile dilo ka moka tše le di abetšwego le re: ‘Ga re bahlanka ba selo. Seo re se dirilego ke seo re bego re swanetše go se dira.’”—Luka 17:7-10.
10. Ke eng seo se bontšhago gore Jehofa o tšeela godimo maiteko a rena a go mo hlankela?
10 Therešo ke gore Jehofa o tšeela godimo maiteko a rena a go mo hlankela. Beibele e re kgonthišetša gore: “Modimo ga se yo a sa lokago moo a ka lebalago modiro wa lena le lerato leo le le bontšhitšego leineng la gagwe.” (Baheb. 6:10) Le ka mohla Jehofa ga a re kgopele go dira dilo tšeo a tsebago gore di tla re palela. Go oketša moo, selo le ge e le sefe seo a kgopelago gore re se dire se hola rena e bile ga se imele le ka mohla. Lega go le bjalo, ka go dumelelana le seswantšho se sa Jesu, mohlanka ga a ikgahliše, ga a etiše dikgahlego tša gagwe pele. Tabakgolo ke gore, ge re ineela go Modimo, re kgetha go etiša dikgahlego tša gagwe pele maphelong a rena. Na ga o dumelelane le seo?
SEO JEHOFA A SE NYAKAGO GO RENA KA MOKA
11, 12. Ka ge re le balaki, re swanetše go ba le seka sefe gomme re pheme sefe?
11 Molao wa bobedi wa motheo šo: Ka ge re le balaki, ka moka ga rena re swanetše go kgomarela ditekanyetšo tše swanago. Ke therešo gore boikarabelo bjo bongwe bo abelwa ba sego kae feela ka phuthegong ya Bokriste. Eupša go nyakega gore bontši bja rena re phethagatše boikarabelo bjo bo swanago. Ka mohlala, ka ge re le barutiwa ba Kriste le Dihlatse tša Jehofa, re laetšwe gore re ratane. Jesu o boletše gore lerato ke leswao la Bakriste ba therešo. (Joh. 13:35) Lega go le bjalo, ga re rate feela bana babo rena ba moya. Re katanela go rata le bao ba sa tswalanago le rena tumelong. Seo ke sona seo ka moka ga rena re ka kgonago go se dira, e bile re swanetše go dira bjalo.
12 Le gona ka moka ga rena re swanetše go itshwara gabotse. Re swanetše go phema boitshwaro le mekgwa ya bophelo tšeo di ganetšwago ke Lentšu la Modimo. Paulo o ngwadile gore: “Ge e le diotswa goba barapedi ba medimo ya diswantšho goba dihlotlolo goba banna ba ba boloketšwego merero yeo e sego ya tlhago goba banna ba ba robalago le banna, goba mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.” (1 Bakor. 6:9, 10) Go ba gona, go nyakega boiteko bjo bogolo gore motho a phele ka go dumelelana le ditekanyetšo tša Modimo tša go loka. Eupša boiteko bjoo bo a nyakega, ka gobane bo re tšwela mehola e mentši, go akaretša le tsela ya bophelo yeo e dirago gore re phele gabotse mmeleng, re be le ditswalano tše dibotse le ba bangwe gomme re amogelwe ke Modimo.—Bala Jesaya 48:17, 18.
13, 14. Ke boikarabelo bofe bjoo bo rwešitšwego Bakriste ka moka, gomme re swanetše go bo lebelela bjang?
13 Le gona gopola gore molaki o be a na le mošomo wo a swanetšego go o dira. Go bjalo le go rena. Re neilwe mpho e bohlokwahlokwa—re tseba therešo. Modimo o letetše gore re abele ba bangwe tsebo yeo. (Mat. 28:19, 20) Paulo o ngwadile gore: “A motho a re tšee re le bahlankedi ba Kriste e bile re le balaki ba diphiri tše kgethwa tša Modimo.” (1 Bakor. 4:1) Paulo o ile a lemoga gore bolaki bjo bo be bo akaretša go hlokomela ka šedi “diphiri tše kgethwa” le go di ruta ba bangwe ka potego, go etša ge Mong wa rena Jesu Kriste a laetše.—1 Bakor. 9:16.
14 Ge e le gabotse, go abela ba bangwe therešo ke pontšho ya gore re a ba rata. Go ba gona, maemo a Bakriste ga a swane. Ga se ka moka ga bona ba ka fihlelelago dilo tše di swanago bodireding. Jehofa o kwešiša seo. Selo se bohlokwa ke gore re dire sohle seo re ka se kgonago. Ka go dira bjalo re tla ba re bonagatša moya wa go se be le boithati wa go rata Modimo le moagišani wa rena.
BOHLOKWA BJA GORE RE BOTEGE
15-17. (a) Ke ka baka la’ng go le bohlokwa gore molaki a botege? (b) Jesu o bontšhitše bjang ditlamorago tša go se botege?
15 Molao wa motheo wa boraro, e lego woo o tswalanago kgauswi le e mebedi e fetilego šo: Re swanetše go botega. Molaki a ka ba a na le dika tše dintši tše dibotse le bokgoni, eupša di ka se bolele selo ge e ba a sa phethe boikarabelo bja gagwe goba a sa botegele mong wa gagwe. Go bohlokwa gore molaki a botege ge e ba a tla atlega. Gopola gore Paulo o ngwadile gore: “Seo se letetšwego go balaki ke gore ba hwetšwe ba botega.”—1 Bakor. 4:2.
16 Ge e ba re botega, re tlo putswa; ga go tselapedi. Ge e ba re sa botege, re tlo loba. Re bona molao woo wa motheo seswantšhong sa Jesu sa ditalente. Bahlanka bao ka potego ba ilego ba “gweba” ka tšhelete ya mong wa bona ba ile ba retwa gomme ba šegofatšwa kudu. Mohlanka yo a ilego a se bontšhe boikarabelo ka seo mong wa gagwe a bego a mo neile sona o ile a ahlolwa ka go botšwa gore ke yo “kgopo,” “sebodu” le “mohlanka yoo e sego wa selo.” O ile a amogwa talente yeo a bego a e neilwe, gomme a lahlelwa ka ntle.—Bala Mateo 25:14-18, 23, 26, 28-30.
17 Lebakeng le lengwe, Jesu o ile a bontšha ditlamorago tša go se botege. O itše: “Monna yo mongwe wa mohumi o be a na le molaki yoo a bego a latofatšwa ka gore o mo senyetša thoto. Ka gona, a mmitša a re: ‘Ke’ng seo ke se kwago ka wena? Tliša pego ya bolaki bja gago, gobane o ka se hlwe o sa laka ntlo ye.’” (Luka 16:1, 2) Ka ge molaki yoo a ile a gašanya thoto ya mong wa gagwe, mong wa gagwe o ile a mo raka. Ruri yeo ke thuto e matla go rena! Le ka mohla ga re nyake go hwetšwa re sa botege ka ge re sa dira seo re kgopetšwego go se dira.
NA KE GABOHLALE GO IPAPIŠA LE BA BANGWE?
18. Ke ka baka la’ng re sa swanela go ipapiša le ba bangwe?
18 Yo mongwe le yo mongwe wa rena a ka ipotšiša gore: ‘Ke lebelela bjang bolaki bja ka?’ Bothata bo ka tsoga ge e ba re ipapiša le ba bangwe. Beibele e re eletša gore: “Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala ka yena ka noši, e sego ka go ipapiša le motho yo mongwe.” (Bagal. 6:4) Go e na le gore re bapiše seo re se dirago le seo ba bangwe ba se dirago, re swanetše go šetša seo rena ka noši re ka kgonago go se dira. Seo se tla re šireletša gore re se ke ra ikgogomoša goba ra nyama. Ge re dutše re itlhahloba, re swanetše go lemoga gore maemo a motho a a fetoga. Mohlomongwe ka baka la bolwetši, botšofadi goba boikarabelo le ge e le bofe bjo bongwe, re ka no palelwa ke go dira seo re bego re kgona go se dira peleng. Ka lehlakoreng le lengwe, re ka kgona go dira mo gontši go feta kamoo re dirago ka gona ga bjale. Ge e ba go le bjalo, go re’ng o sa leke go oketša mediro ya gago?
19. Ke ka baka la’ng re sa swanela go felelwa ke matla ge e ba re sa newe tokelo e itšego?
19 Taba e nngwe yeo re swanetšego go e ela hloko ke ya boikarabelo bjo re nago le bjona goba bjoo re kganyogago go ba le bjona. Ka mohlala, ngwanabo rena a ka ba a kganyoga go hlankela e le mogolo ka phuthegong goba go abelwa dipolelo dikopanong tša tikologo le tša selete. Ke gabotse gore motho a šome ka thata gore a swanelegele ditokelo tše bjalo, eupša ga se ra swanela go felelwa ke matla ge e ba re sa di newe ka nako yeo re bego re holofetše gore re tla di newa ka yona. Mohlomongwe ka mabaka ao re ka se a kwešišego gabonolo, re ka newa ditokelo tše dingwe ka moragonyana ga nako yeo re bego re e letetše. Gopola gore Moshe o ile a ipona a loketše go etelela Baisiraele pele go ba ntšha Egipita, eupša o ile a swanelwa ke go leta ka nywaga e 40 pele ga ge a ka dira seo. Seo se ile sa mo nea sebaka se se lekanego sa gore a hlagolele dika tšeo a bego a di nyaka gore a etelele pele setšhaba seo sa melala e methata le sa marabele.—Dit. 7:22-25, 30-34.
20. Re ka ithuta thuto efe go tšwa phihlelong ya Jonathane?
20 Ka dinako tše dingwe go na le ditokelo tše dingwe tšeo re ka se tsogego re di neilwe. Seo se ile sa diragalela Jonathane. E be e le morwa wa Saulo, ka go re’alo a swanelega go ba kgoši ya ka moso ya Isiraele. Eupša Modimo o ile a kgetha Dafida yo e bego e sa le yo monyenyane gore e be kgoši. Jonathane o ile a arabela bjang ge seo se direga? O ile a amogela seo gomme a thekga Dafida go fihla bokgoleng bja gore a bee le bophelo bja gagwe ka noši kotsing. O boditše Dafida gore: “Wena o tla ba kgoši ya Isiraele, wa ba yo bohlokwa go mpheta.” (1 Sam. 23:17) Na o bona thuto tabeng ye? Ka go se swane le tatagwe, Jonathane o ile amogela boemo bja gagwe gomme a se hufegele Dafida. Go e na le gore re hufegele ba bangwe ka ge ba neilwe dikabelo tše itšego, ka moka ga rena re ka šetša kudu go phethagatša boikarabelo bjo re nago le bjona. Re ka kgodišega gore lefaseng le lefsa, Jehofa o tla kgonthišetša gore dikganyogo tša maleba tša bahlanka ba gagwe ka moka di a kgotsofatšwa.
21. Re swanetše go lebelela bjang bolaki bjo re bo gafetšwego?
21 Anke re gopoleng gore ka ge re le balaki bao ba neilwego boikarabelo, ga re bokgobeng bjo sehlogo bjoo re gateletšwego e bile re tšhollago megokgo. Re tloga re le boemong bjo bo kgahlišago. Re boemong bjo bo hlomphegago kudu, e bile re gafetšwe go dira modiro woo o ka se tsogego o boeleditšwe wa go bolela ditaba tše dibotse mehleng ya bofelo bja tshepedišo ye ya dilo. Ge re dutše re dira seo, re swaragana le boikarabelo bja rena re na le tokologo e kgolo. Ka gona, anke re beng balaki ba botegago. Le gona anke re tšeeleng godimo tokelo yeo re nago le yona ya go hlankela Motho yo mogolo kudu legohleng.


text:
TABA YA LETLAKALA LA KA NTLE | NA BEIBELE E BOHLOKWA LEHONO?
Ditekanyetšo tšeo ka Mehla di Šomago go Batho Bohle—Go Botega Lenyalong
MOLAO WA MOTHEO WA BEIBELE: “Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
MEHOLA: Batho ba bangwe ba lebelela mantšu ao e le a šiilwego ke nako. Eupša ba tloga ba fošitše! Go se botege go sa dutše go kweša bohloko lehono go etša nakong ya ge Beibele e be e ngwalwa.—Diema 6:34, 35.
Jessie, e lego monna yo a nyetšego e bile e le tate o ngwadile gore: “Go botega lenyalong go matlafaditše tswalano ya ka le mosadi wa ka gotee le go oketša lethabo la rena. Ruri potego e bohlokwa kudu lenyalong. Go se botege go senya lenyalo”—re se sa bolela ka tsela yeo go tlago go kgoma bana ka yona!
Ligaya *o ile a bea lenyalo la gagwe kotsing. O re: “Ke ile ka thoma go tlwaelana le batho ba babe. Se se ile sa dira gore ke thome go phela bophelo bja go sepela mašego le go se sa botegela molekane wa ka.” Na tsela ya gagwe ya bophelo e ile ya mo thabiša? Yena le monna wa gagwe ba ile ba dulela go lwa, gomme se sa mo šulafaletša bophelo. O oketša ka gore: “Ge ke nagana ka mahlabišadihlong ao ke ipaketšego ona, ke ile ka bona kamoo batswadi ba ka ba bego ba nepile ge ba re, ‘Ditlwaelano tše mpe di senya mekgwa e holago.’”—1 Bakorinthe 15:33.
Ligaya o oketša ka gore: “Pele dilo di senyega le go feta, ke ile ka phetha ka gore ke tlogele ditsela tša ka tše mpe gomme ke ithute Beibele—mo nakong ye ke diriša seo e se rutago.” Mafelelo e bile afe? O ile a phološa lenyalo la gagwe, gomme monna wa gagwe o ile a thoma go mo swara ka botho le ka tlhompho kutšwanyana. O re: “Beibele e fetotše bophelo bja ka, e bile ga ke itshole ka go tlogela ditsela tša ka tša kgale le bao go thwego ke bagwera.”
^ ser. 6 Maina a mangwe a fetotšwe.
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
Ditekanyetšo tša Boitshwaro Tšeo di Humišago e le ka Kgonthe
Kgopolo e tlwaelegilego ke ya gore, ‘Ge e ba o nagana gore selo se itšego se lokile, se dire. Latela pelo ya gago.’ Na ke gabohlale go nagana ka tsela ye? Bona kamoo Beibele e neago ditekanyetšo tšeo o ka di botago.


text:
Ke Maina a Bomang ao a Ngwadilwego ka “Pukung ya Bophelo”?
Karabo ya Beibele
‘Puku ya bophelo,’ yeo gape e bitšwago “lengwalo la go phuthwa la bophelo” goba “puku ya kgopotšo,” e na le maina a batho bao ba tlago go hwetša mpho ya bophelo bjo bo sa felego. (Kutollo 3:5; 20:12; Maleaki 3:16) Modimo o kgetha maina ao go ithekgile ka gore motho yoo o kwa melao ya gagwe.—Johane 3:16; 1 Johane 5:3.
Modimo o gopola yo mongwe le yo mongwe wa bahlanka ba gagwe ba botegago, bjalo ka ge eka o ngwadile maina a bona ka pukung, ga e sa le go tloga “go theweng ga lefase” la batho. (Kutollo 17:8) Go bonagala monna yo a botegago e lego Abele e bile motho wa mathomo yoo leina la gagwe le ilego la ngwalwa ka pukung ya bophelo. (Baheberu 11:4) Lega go le bjalo, puku ya bophelo ga e fo ba lelokelelo la maina, ka gobane e re bontšha gore Jehofa ke Modimo yo lerato yoo ‘a tsebago ba gagwe.’—2 Timotheo 2:19; 1 Johane 4:8.
Na maina a ka phumolwa ka “pukung ya bophelo”?
Ee. Modimo o boletše ka batho bao ba bego ba sa kwe ba Isiraele ya bogologolo gore: “Mang le mang yo a ntiretšego sebe ke tla mo phumola pukung ya ka.” (Ekisodo 32:33) Eupša ge e ba re botega, maina a rena a tla dula a le ka ‘lengwalong la go phuthwa la bophelo.’—Kutollo 20:12.
Ithute ka mo go oketšegilego
Na Bophelo bja ka bo na le Morero?
Batho ba bantši ba nagana gore tšhelete le botumo ke dilo tše di tlago pele bophelong, eupša ge e le gabotse go na le se se fetago seo.


text:
MOROKAMI (KGATIŠO E ITHUTWAGO) JANUARY 2014
Tokollo ye e re kgonthišetša gore Jehofa e be e dutše e le Kgoši. Le gona e dira gore re tšeele godimo Mmušo wa Mesia le seo o šetšego o se fihleletše.
Ba Ile ba Ikgafa ka go Rata
—Kua Afrika Bodikela
Ke eng seo se tutueleditšego bana babo rena ba bangwe ba Yuropa go hudugela mo go nago le tlhokagalo e kgolo, gomme ditlamorago e bile dife?
Hlankela Jehofa, Kgoši ya Bosafelego
Go ithuta kamoo Jehofa a ipontšhitšego e le Tate le kamoo a dirišitšego bogoši bja gagwe go tla go batametša go yena.
Nywaga e 100 ya Pušo ya Mmušo
—E go Kgoma Bjang?
Pušo ya Mmušo e ka re hola bjang? Ithute kamoo Kgoši Mesia a hlwekišago, a rutago le go rulaganya balata ba gagwe.
Dira Diphetho tše Bohlale Bofseng bja Gago
Bafsa ba bantši ba Bakriste bao ba ineetšego ba thabela diphihlelo tše di kgahlišago kudu ge ba dutše ba thuša batho ba bangwe. O ka kgatha tema bjang ka botlalo medirong e kgotsofatšago tirelong ya Jehofa?
Hlankela Jehofa Pele go Fihla Matšatši a Thata
Bakriste ba ba godilego ba na le dibaka dife tša moswananoši tša go katološa bodiredi bja bona?
“Mmušo wa Gago a o tle”
—Eupša Neng?
Ke ka baka la’ng re ka kgodišega gore kgauswinyane Kgoši e tloditšwego ya Modimo e tla gata megato e mengwe gore thato ya Modimo e direge ka botlalo mo lefaseng?
Seo ke se Kgethilego ge ke be ke sa le Ngwana
Mošemanyana wa kua Columbus, Ohio, U.S.A. o ile a phetha ka go ithuta se-Cambodia. Ka baka la’ng? Phetho yeo e ile ya kgoma bjang bophelo bja gagwe?


text:
Dipotšišo tša Beibele di a Arabja
Ke ka baka la eng re swanetše go gopola lehu la Jesu?
Lehu la Jesu e bile tiragalo e bohlokwa kudu historing—o ile a hwa gore a bušetše bophelo bja batho boemong bja bjona. Motho o be a sa bopša a na le tshekamelo ya go dira dilo tše mpe, gore a babje goba a hwe. (Genesi 1:31) Eupša sebe se tsene lefaseng ka motho wa mathomo e lego Adama. Jesu o ile a gafa bophelo bja gagwe gore a re phološe sebeng le lehung.—Bala Mateo 20:28; Baroma 6:23.
Modimo o bontšhitše lerato le legolo kudu ka go romela Morwa wa gagwe lefaseng gore a tlo re hwela. (1 Johane 4:9, 10) Jesu o ile a botša balatedi ba gagwe gore ba gopole lehu la gagwe ka monyanya o bonolo wa senkgwa le beine. Go dira bjalo ngwaga le ngwaga ke tsela ya rena ya go leboga lerato leo le bontšhitšwego ke Modimo le Jesu.—Bala Luka 22:19, 20.
Ke bomang bao ba swanetšego go ja senkgwa le go nwa beine?
Ge Jesu a be a thoma go botša barutiwa ba gagwe gore ba gopole lehu la gagwe, o ile a bolela ka kgwerano, goba tumelelano. (Mateo 26:26-28) E ile ya nea bona gotee le palo e lekanyeditšwego ya ba bangwe tebelelo ya go ba dikgoši le baperisita le yena legodimong. Gaešita le ge batho ba dimilione ba gopola lehu la Jesu, ke feela bao ba lego kgweranong yeo bao ba jago senkgwa le go nwa beine.—Bala Kutollo 5:10.
Lebakeng la mo e nyakilego go ba nywaga e 2 000, Jehofa o be a dutše a kgetha bao e tlago go ba dikgoši. (Luka 12:32) Palo ya bona ke e nyenyane ge e bapišwa le ya bao ba tlago go phela lefaseng ka mo go sa felego.—Bala Kutollo 7:4, 9, 17.
Ithute ka mo go oketšegilego
Segopotšo sa Lehu la Jesu
Ngwaga o mongwe le o mongwe, batho ba dimilione ba bokana gotee go gopola lehu la Jesu. O laletšwa gore o tlo kwa kamoo tiragalo ye e bohlokwa e go kgomago ka gona.
Topollo—Mpho e Kgolo Kudu ya Modimo
Topollo ke eng? E bolela’ng go wena?
Na Jesu o Hwetše Sefapanong?
Batho ba bantši ba lebelela sefapano e le leswao la Bokriste. Na re swanetše go se diriša ge re rapela?


text:
Kamoo Lenyalo la Bakriste le ka Atlegago ka Gona
“Yo mongwe le yo mongwe wa lena a rate mosadi wa gagwe bjalo ka ge a ithata; . . . mosadi o swanetše go ba le tlhompho e tseneletšego go monna wa gagwe.”
DIKOPELO: 87, 3
1. Le ge lenyalo gantši le thoma ka lethabo, ke’ng seo bao ba tsenago lenyalong ba ka se letelago? (Bona seswantšho se se lego ka mo godimo.)
GE MONYADIWA yo mobotsana a tšwelela pele ga monyadi wa gagwe letšatšing la bona la lenyalo, bobedi bja bona ba thaba kudu moo ba hlokago le mantšu. Ge ba be ba sa fereyana, lerato la bona le ile la gola kudu mo ba ilego ba bona ba loketše go dira keno ya go nyalana. Ke therešo gore ba ile ba swanelwa ke go dira diphetogo tše itšego maphelong a bona ka gobane ga ba swane e bile ba thoma lapa le lefsa. Eupša Lentšu la Modimo le nea bohle bao ba nyakago go tsena lenyalong keletšo e botse, ka gobane Mothomi yo lerato wa lenyalo o nyaka gore banyalani ka moka ba thabe le go ba le lenyalo le le atlegilego. (Die. 18:22) Lega go le bjalo, Mangwalo a re botša gabotse gore bao ba tsenago lenyalong “ba tla ba le tlaišego nameng” ka gobane ga se ba phethagala. (1 Bakor. 7:28) Banyalani ba ka dira’ng gore ba kgone go lebeletšana le tlaišego yeo? Gona ke’ng seo se ka dirago gore lenyalo la Bakriste le atlege?
2. Banyalani ba swanetše go bontšhana mehuta efe ya lerato?
2 Beibele e gatelela bohlokwa bja lerato. Lerato la bogwera (ka Segerika ke phi·liʹa) le bohlokwa kudu lenyalong. Lerato la banyalani (eʹros) le tliša lethabo, gomme lerato la magareng ga ditho tša lapa (stor·geʹ) le bohlokwa ge banyalani ba eba le bana. Lega go le bjalo, lerato leo le theilwego melaong ya motheo (a·gaʹpe) ke lona le dirago gore lenyalo le atlege. Ge moapostola Paulo a be a bolela ka lerato le la a·gaʹpe, o ngwadile gore: “Yo mongwe le yo mongwe wa lena a rate mosadi wa gagwe bjalo ka ge a ithata; ka lehlakoreng le lengwe, mosadi o swanetše go ba le tlhompho e tseneletšego go monna wa gagwe.”
KAROLO YA GAGO LENYALONG
3. Banyalani ba swanetše go ratana gakaaka’ng?
3 Paulo o ngwadile gore: “Banna, tšwelang pele le rata basadi ba lena go etša ge Kriste le yena a ratile phuthego gomme a ikgafa ka baka la yona.” (Baef. 5:25) E le gore balatedi ba Jesu ba kgone go mo ekiša, ba swanetše go ratana bjalo ka ge yena a ba ratile. (Bala Johane 13:34, 35; 15:12, 13.) Banyalani ba Bakriste ba swanetše go ratana kudu moo e lego gore ba ka hwelana. Se go ka ba thata go se dira ge le sa kwane. Lega go le bjalo, lerato la a·gaʹpe le “tiišetša tšohle, le dumela tšohle, le holofela tšohle, le kgotlelela tšohle.” Ee, “lerato le ka mohla ga le fele.” (1 Bakor. 13:7, 8) Ge banyalani bao ba boifago Modimo ba gopola keno yeo ba e dirilego ya gore ba tla ratana le go botegelana, ba tla latela ditekanyetšo tša Modimo ge ba rarolla mathata le ge e le afe ao a ka tšwelelago.
4, 5. (a) Boikarabelo bja monna ke bofe ka ge e le hlogo ya lapa? (b) Mosadi o swanetše go lebelela bjang bohlogo? (c) Banyalani ba bangwe ba ile ba swanelwa ke go dira diphetogo dife?
4 Ge Paulo a be a hlalosa karolo ya molekane yo mongwe le yo mongwe lenyalong, o ngwadile gore: “Basadi ba ikokobeletše banna ba bona go etša ge ba ikokobeletša Morena, gobane monna ke hlogo ya mosadi wa gagwe go etša ge Kriste e le hlogo ya phuthego.” (Baef. 5:22, 23) Tokišetšo ye ga e re gore banna ba phagametše basadi ba bona. Go e na le moo, e thuša mosadi gore a phethe karolo yeo Modimo a e neilego mosadi ge a be a re: “Ga go botse gore monna [Adama] a tšwele pele a dula a nnoši. Ke tla mo direla mothuši yo e tlago go ba molekane yo a mo swanelago.” (Gen. 2:18) Bjalo ka ge Kriste, yena “hlogo ya phuthego,” a rata phuthego, monna wa Mokriste o swanetše go rata mosadi wa gagwe. Ge a dira seo, mosadi wa gagwe o ikwa a šireletšegile gomme go ba bonolo gore a mo hlomphe, a mo thekge le go ikokobeletša yena.
5 Go bontšha gore lenyalo le nyaka gore motho a dire diphetogo, Cathy [1]o re: “Pele ke nyalwa, ke be ke ikemetše e bile ke itlhokomela. Lenyalo le ile la dira gore ke fetoge ka gobane ke ile ka swanelwa ke go ithuta go ithekga ka monna wa ka. Go be go se bonolo ka mehla, eupša ga bjale re batamelane kudu ka gore re dira dilo ka tsela ya Jehofa.” Monna wa Cathy e lego Fred, o re: “Ke be ke thatafalelwa ke go dira diphetho. Ge o le lenyalong go ba thata le go feta ka gore ga o naganele wena feela. Eupša ge nako e dutše e eya go ile gwa ba bonolo ka gore ke be ke kgopela keletšo go Jehofa ka thapelo le go theetša ka kelohloko ditšhišinyo tša mosadi wa ka. Ga bjale re ngatana e tee!”
6. Ge mathata a tšwelela lenyalong, lerato le ka ba “setlemo se se phethagetšego sa botee” bjang?
6 Lenyalo le le tiilego le bopša ke batho ba babedi bao ba ikemišeditšego go amogela mafokodi a yo mongwe le yo mongwe wa bona. Ba ‘tšwela pele ba kgotlelelana gomme ba lebalelana ka bolokologi.’ Ke therešo gore bobedi bja bona ba tlo dira diphošo. Eupša ge seo se direga, ba ka ithuta diphošong tšeo, ba ithuta go lebalelana le go tlogelela lerato gore e be “setlemo se se phethagetšego sa botee.” (Bakol. 3:13, 14) Go feta moo, “lerato ga le fele pelo e bile le botho. . . . Ga le boloke pego ya bobe.” (1 Bakor. 13:4, 5) Diphapano di swanetše go rarollwa kapelapela. Ka gona, banyalani ba Bakriste ba swanetše go lokiša mathata le ge e le afe pele letšatši le sobela. (Baef. 4:26, 27) Go nyakega boikokobetšo le sebete go bolela go tšwa pelong gore “ntshwarele gore ke go kgopišitše,” eupša mantšu a ke sehlare sa go rarolla mathata le go thuša gore banyalani ba ratane le go feta.
BOHLOKWA BJA GO NAGANELANA
7, 8. (a) Beibele e nea keletšo efe mabapi le thobalano lenyalong? (b) Ke ka baka la’ng banyalani ba swanetše go naganelana?
7 Beibele e nea keletšo e botse yeo e ka thušago banyalani go ba le pono e lekalekanego ka tshwanelo ya lenyalo. (Bala 1 Bakorinthe 7:3-5.) Go bohlokwa kudu gore banyalani ba naganelane maikwelong le go fana ditshwanelo tša lenyalo. Ge monna a sa sware mosadi wa gagwe ka lerato, mosadi a ka thatafalelwa ke go thabela dilo tše. Banna ba botšwa gore ba phele le basadi ba bona “go ya ka tsebo.” (1 Pet. 3:7) Banyalani ba swanetše go ba le thobalano ka bolokologi, ga go yo a swanetšego go gapeletša goba go dira bjalo ka šiši. Gantši monna o loka kapejana go ba le thobalano go feta mosadi, eupša ba swanetše go ba le thobalano ge bobedi bja bona ba loketše go dira seo.
8 Le ge Beibele e sa beele banyalani melao e lebanyago ya kamoo ba ka thabelago thobalano le ditsela tša maleba tša go itokišeletša thobalano, e bolela ka dipontšho tša lerato. (Sefela 1:2; 2:6) Banyalani ba Bakriste ba swanetše go naganelana ditabeng tše.
9. Ke ka baka la’ng go ikwa o rata motho yo o sa nyalanago le yena go fošagetše?
9 Ge banyalani ba rata Modimo le moagišani, ba ka se dumelele selo le ge e le sefe se šitišana le lenyalo la bona. Manyalo a mangwe a na le mathata goba a senyegile ka baka la gore yo mongwe a lemaletše go bogela diswantšho tša batho bao ba sa aparago. Banyalani ba swanetše go phema mokgwa wo le mehuta e mengwe ya thobalano ya ka ntle ga lenyalo. Gaešita le go bontšha motho yo o sa nyalanago le yena kgahlego go ka kweša molekane wa gago bohloko, ka gona go swanetše go phengwa. Go dula re gopola gore Modimo o tseba seo re se naganago le seo re se dirago, go tla re thuša go mo kgahliša le go dula re hlwekile.
GE GO NA LE MATHATA LENYALONG
10, 11. (a) Tlhalo e atile gakaaka’ng? (b) Beibele e re’ng ka karogano? (c) Ke’ng seo se ka thušago banyalani gore ba se ke ba kitimela go arogana?
10 Mathata a magolo ao a sa rarollegego lenyalong a ka dira gore banyalani goba yo mongwe wa bona a nyake karogano goba tlhalo. Dinageng tše dingwe, manyalo a mantši a feleletša ka tlhalo. Se ga se direge gantši ka phuthegong ya Bokriste, eupša mathata a lenyalo ke tlhoba boroko gare ga batho ba Modimo.
11 Beibele e re nea ditaelo tše: “Mosadi a se ke a arogana le monna wa gagwe; eupša ge e ba a ka arogana le yena, gona a dule a se a nyalwa goba go sego bjalo a boelane le monna wa gagwe; le monna a se ke a tlogela mosadi wa gagwe.” (1 Bakor. 7:10, 11) Banyalani ga se ba swanela go tšea go arogana e le tharollo ya sa ruri ya mathata a bona. Gaešita le ge go arogana go ka bonala e le tharollo, gantši go oketša mathata. Ka morago ga gore Jesu a boeletše seo Modimo a se boletšego ka taba ya gore monna o tla tlogela tatagwe le mmagwe gomme a kgomarela mosadi wa gagwe, o itše: “Se Modimo a se tlemagantšego jokong go se be le motho yo a se aroganyago.” (Mat. 19:3-6; Gen. 2:24) Le gona se se ra gore banyalani ka bobona ga se ba swanela go ‘aroganya seo Modimo a se tlemagantšego jokong.’ Jehofa o lebelela lenyalo e le tlemo ya bophelo ka moka. (1 Bakor. 7:39) Ge banyalani ba ka gopola gore ka moka ga rena re tlo ikarabela go Modimo, ba tla dira sohle se ba ka se kgonago go rarolla mathata a bona kapelapela e le gore a se ke a gola.
12. Ke mathata afe ao a ka dirago gore molekane yo mongwe a nyake karogano?
12 Go letela dilo tše di sa kgonegego go ka baka mathata lenyalong. Ge ditoro tša lenyalo le lebotse di sa phethege, motho a ka galefa, a ikwa a sa kgotsofala e bile a radiilwe. Mathata a mangwe e ka ba go se swane ga dimelo goba tsela yeo motho a godišitšwego ka yona, go lwa ka tšhelete, ba leloko goba ka taba ya go godiša bana. Lega go le bjalo, go a kgahliša gore banyalani ba bantši ba Bakriste ba kgona go rarolla mathata a bjalo ka gobane ba ithekga ka tlhahlo ya Modimo.
13. Ke maemo afe a kwagalago ao a dumelelago banyalani go arogana?
13 Go na le maemo ao a dumelelago motho go arogana le molekane wa gagwe. Banyalani ba bangwe ba ile ba bona go swanetše gore ba arogane ka gobane molekane yo mongwe a sa hlokomele lapa ka boomo, a tlaiša molekane wa gagwe, e bile tswalano ya molekane yo mongwe le Modimo e le kotsing. Banyalani ba Bakriste bao ba nago le mathata a magolo ba swanetše go nyaka thušo go bagolo. Bana babo rena ba bao ba nago le phihlelo ba ka thuša banyalani gore ba diriše keletšo ya Lentšu la Modimo go rarolla mathata. Ge re rarolla mathata a lenyalo, re swanetše go kgopela le moya wa Jehofa gore o re hlahle le gore a re thuše go diriša melao ya gagwe ya motheo le go bonagatša dika tšeo di enywago ke moya.
14. Beibele e re’ng go Bakriste bao balekane ba bona e sego Dihlatse?
14 Bakriste ba bangwe e bile Dihlatse ba šetše ba nyalane le batho bao e sego Dihlatse. Beibele e nea Bakriste ba bjalo mabaka a kwagalago a gore ba se ke ba arogana le balekane ba bona. (Bala 1 Bakorinthe 7:12-14.) A tseba goba a sa tsebe seo, molekane yo e sego Hlatse o “kgethagaditšwe” ka gobane a nyalane le Hlatse. Modimo o lebelela bana ba bona e le ba “bakgethwa,” ka go re’alo go na le kgonagalo ya gore ba tle ba amogele therešo. Paulo o hlalositše taba ye ka gore: “Wena mosadi o tseba bjang gore o tla phološa monna wa gago? Goba wena monna o tseba bjang gore o tla phološa mosadi wa gago?” (1 Bakor. 7:16) Mo e ka bago phuthego e nngwe le e nngwe ya Dihlatse tša Jehofa e na le banyalani ba Bakriste bao ba thušitšego balekane ba bona go hwetša ditherešo.
15, 16. (a) Beibele e nea basadi bao banna ba bona e sego Dihlatse keletšo efe? (b) Maemo a Mokriste eba afe “ge e ba yo a sa dumelego yena a kgetha go tloga”?
15 Moapostola Petro o eletša basadi ba Bakriste gore ba ikokobeletše banna ba bona, “e le gore ge e ba go na le bao ba sa kwego Lentšu la Modimo, ba tle ba ruiwe ka boitshwaro bja basadi ba bona ka ntle le gore go bolelwe lentšu, ka baka la ge ba bile dihlatse tše di bonego ka mahlo tša boitshwaro bja lena bjo bo sekilego gotee le tlhompho e tseneletšego.” Ge mosadi a na le “moya wo o homotšego le o boleta, wo e lego wa bohlokwa bjo bogolo mahlong a Modimo,” a ka thuša monna wa gagwe go rata Jehofa go feta go mo rerela ka ditumelo tša rena.
16 Go thwe’ng ge e ba molekane yo e sego Hlatse a kgetha go arogana le molekane wa gagwe yo e lego Hlatse? Beibele e re: “Ge e ba yo a sa dumelego yena a kgetha go tloga, a tloge; ngwanabo rena goba kgaetšedi ga a bohlankeng ka tlase ga maemo a bjalo, eupša Modimo o le bileditše khutšong.” (1 Bakor. 7:15) Go ya ka Mangwalo, seo ga se bolele gore ga bjale ngwanabo rena goba kgaetšedi a ka nyala goba go nyalwa gape, eupša a ka se gapeletše molekane yoo gore a se mo tlogele. Go arogana go ka dira gore go be le khutšo. Le gona ngwanabo rena goba kgaetšedi a ka holofela gore molekane yoo wa gagwe a ka boa gore ba lokiše ditaba le gore mohlomongwe a ka feleletša e le Hlatse.
LENYALO LE SEO RE SWANETŠEGO GO SE ETIŠA PELE
17. Ke’ng seo banyalani ba Bakriste ba swanetšego go se etiša pele?
17 Ka ge re le garegare ga ‘mehla ya bofelo,’ re phela “[dinakong] tše di hlobaetšago tšeo go lego thata go lebeletšana le tšona.” (2 Tim. 3:1-5) Lega go le bjalo, go dula re na le tswalano e botse le Modimo go tla re thuša go fenya tutuetšo e mpe ya lefase le. Paulo o ngwadile gore: “Nako e šetšego ke e nyenyane. Go tloga bjale go ya pele anke bao ba nago le basadi ba be bjalo ka ge eka ga ba nabo, . . . bao ba dirišago lefase ba etše bao ba sa le dirišego ka mo go tletšego.” (1 Bakor. 7:29-31) Paulo o be a sa re gore banyalani ba hlokomologane. Lega go le bjalo, ka baka la gore nako e šetšego ke e nyenyane, ba swanetše go etiša dilo tša Modimo pele.
18. Ke ka baka la’ng go kgonega gore Bakriste ba be le lenyalo le le thabišago le leo le atlegilego?
18 Le ge re phela dinakong tše thata le tšeo manyalo a thubegago ka bontši, re ka kgona go ba le manyalo ao a thabišago le ao a atlegilego. Ee, banyalani ba Bakriste bao ba kgomaretšego phuthego ya Modimo, ba dirišago keletšo ya Mangwalo gomme ba amogela tlhahlo ya moya o mokgethwa wa Jehofa ba ka kgona go se aroganye “se Modimo a se tlemagantšego jokong.”
^ [1](serapa 5) Maina a fetotšwe.
^ [2](serapa 13) Bala puku ya “Le Duleng Leratong la Modimo,” lemetletšong le le rego, “Pono ya Beibele ka Tlhalo le Karogano,” matl. 219-221.


text:
Thomas Emlyn
—Na e be e le Morogaki Goba Moemedi wa Therešo?
Thomas Emlyn e be e le mang, gona ke eng seo se mo tutueleditšego go emela therešo? Re ka ithuta’ng go yena seo le rena se ka re thušago lehono?
Gore re arabe dipotšišo tšeo, re swanetše go boela morago mafelelong a lekgolo la bo-17 la nywaga le mathomong a lekgolo la bo-18 la nywaga kua Engelane le Ireland. Ka nako yeo Kereke ya Engelane e be e laola kudu. Kereke e be e lwantšhwa ke dihlopha tše fapafapanego tša Maprotestanta le batho ba bangwe.
E BE E LE MANG?
Thomas Emlyn o belegetšwe boemong bjoo ka May 27, 1663 kua Stamford, Lincolnshire, Engelane. Ge a be a na le nywaga e 19, o ile a fa thero ya gagwe ya mathomo. Ka morago, o ile a ba moruti wa kgošigatšana yeo e bego e dula London; lega go le bjalo ka morago o ile a hudugela Belfast, Ireland.
Ge a be a le moo Belfast, mafelelong o ile a etelela pele kerekeng ya tikologong yeo. Ge nako e dutše e eya, Emlyn o ile a hlankela e le moruti mafelong a mantši, go akaretša le Dublin.
KE KA BAKA LA ENG A BE A LATOFATŠWA KA GO BA MOROGAKI?
Mehleng yona yeo, Emlyn o be a ithuta Beibele ka kelohloko. Tšeo a bego a ithuta tšona di mo dirile gore a belaele thuto ya Boraro Botee, gaešita le ge mathomong a be a dumela go yona. Ge a dutše a nyakišiša Diebangeding, o ile a thoma go kgodišega gore di be di thekga kwešišo ya gagwe yeo e kaonefetšego.
Emlyn ga se a ka a utolla seo a bego a se hweditše gateetee. Lega go le bjalo, ba bangwe kerekeng ya gagwe ya Dublin ba ile ba lemoga gore ditherong tša gagwe o be a se sa kgoma thuto ya Boraro Botee. Ka ge a be a tseba gore tšeo a di hweditšego di be di ka se amogelwe gabotse ke ba bangwe, o ile a ngwala gore: “Ga ke holofele gore ge ke šetše ke boletše dipono tša ka, ke sa tlo tšwela pele ke le moruti.” Ka June 1702, badirišanigotee le yena ba ile ba mmotšiša ka go se akaretše ga gagwe thuto ya Boraro Botee ditherong tša gagwe. Emlyn o ile a ipobola ka gore o be a se sa dumela go yona gomme a ithaopela go rola modiro.
Lebakeng la matšatši a se go kae, o ile a tloga Dublin, Ireland, gomme a ya Engelane. Lega go le bjalo, ka morago ga dibeke tše lesome o ile a boela Dublin go yo lokiša ditaba tše itšego, ka morero wa go hudugela London sa ruri. Ge a le moo, a holofetše gore o tla hlatsela go nepagala ga dipono tša gagwe, o ile a gatiša puku ya An Humble Inquiry Into the Scripture-Account of Jesus Christ. Ka kgatišong ye, o ile a nea bohlatse bjo bo kwagalago bja Mangwalo bja gore Jesu e ka se be Modimo yo a Phagamego. Seo se ile sa galefiša ditho tša phuthego yeo pele e bego e le ya Emlyn kua Dublin. Go ile gwa dirwa tatofatšo ya semolao.
Ka June 14, 1703, Emlyn o ile a golegwa gomme a išwa pele ga Queen’s Bench Court (Kgoro ya Tsheko ya Baahlodi ya Kgošigadi) moo Dublin. Ka pukung ya gagwe ya True Narrative of the Proceedings, Emlyn o bolela gore o ile a latofatšwa “bakeng sa go ngwala le go gatiša puku, yeo ka go yona e bolelago gore ke rogakile le go bolela gampe, le tše dingwe. Le gona e bolela gore Jesu Kriste o be a sa lekane le Modimo e lego Tate.” Tsheko yeo e be e se na toka. Bapišopo ba šupa ba ka Kerekeng ya Ireland ba be ba dutše ditulong le baahlodi. Emlyn o be a sa dumelelwa go iphahlelela. Richard Levins, e lego ramolao yo a tumilego, o ile a botša Emlyn gore o be a tla tsongwa “bjalo ka phiri.” Mafelelong a tsheko yeo, Mokgomana Richard Pyne yoo e lego Moahlodi yo Mogolo wa Ireland o ile a botša sehlopha sa baahlodi gore ge e ba se be se ka se ahlole go ya ka moo go letetšwego ka gona, “bakgomana [ba gagwe] e lego bapišopo ba be ba le gona,” mohlomongwe a bolela gore sehlopha sa baahlodi se be se tla ahlolwa ka tsela ya maleba.
“Ke tlaišetšwa seo ke dumelago gore ke therešo ya gagwe [Modimo] gotee le letago la gagwe.”—Thomas Emlyn
Ge Emlyn a be a bonwa molato, ramolaopharephare o ile a šišinya gore a gogele morago. Emlyn o ile a gana. O ile a lefišwa gomme a ahlolelwa ngwaga kgolegong. Ka ge a be a sa kgone go ka lefa tefišo yeo, o ile a dula kgolegong nywaga e mebedi go fihlela ge mogwera wa gagwe a kgodiša balaodi gore ba fokotše tšhelete yeo. Emlyn o ile a lokollwa ka July 21, 1705. Kgobošo yeo a ilego a lebeletšana le yona e ile ya mo tutueletša go bolela mantšu ao a tsopotšwego pejana a rego: “Ke tlaišetšwa seo ke dumelago gore ke therešo ya gagwe [Modimo] gotee le letago la gagwe.”
Emlyn o ile a hudugela London, moo mafelelong a ilego a gwerana le William Whiston, e lego seithuti se sengwe sa Beibele seo se ilego sa gobošetšwa go gatiša seo se bego se nagana gore ke therešo ya Beibele. Whiston o be a hlompha Emlyn, a mmitša “‘moipobodi yo mogolo wa mathomo’ wa ‘bokriste bja kgale.’”
KE KA BAKA LA ENG A ILE A GANA THUTO YA BORARO BOTEE?
Go etša William Whiston gotee le seithuti se sengwe seo se hlompšhago e lego Isaac Newton, Emlyn o ile a hwetša gore Beibele ga e thekge thuto ya Boraro Botee ka ge e bontšhitšwe Tumelong ya Athanasius. O hlalositše gore: “Ka morago ga go naganišiša kudu le go ithuta Mangwalo a makgethwa, . . . ke ile ka hwetša lebaka le legolo la gore . . . ke fetoše pono yeo ke bego ke na le yona pele mabapi le thuto ya Boraro Botee.” O ile a phetha ka gore “Modimo yo e lego Tatago Jesu Kriste ke yena a nnoši e lego Motho yo a Phagamego.”
Ke’ng seo se dirilego gore Emlyn a fihlelele phetho yeo? O ile a hwetša mangwalo a mantši ao a hlalosago phapano magareng ga Jesu le Tatagwe. Ye e fo ba mehlala e sego kae (Ditlhaloso tša Emlyn tša mangwalo ao ke tšeo di ngwadilwego ka mongwalo o sekamego):
Johane 17:3: “Le ka mohla Kriste ga a bitšwe e le Modimo yoo a nnoši goba Modimo yo bjalo, gore e be Modimo a nnoši.” Ke Tate feela yo a bitšwago “Modimo a nnoši wa therešo.”
Johane 5:30: “Morwa ga a dire thato ya gagwe, eupša o dira thato ya Tate.”
Johane 5:26: “Bophelo bja gagwe o bo filwe ke Tate.”
Baefeso 1:3: “Le ge Jesu Kriste a tlwaetšwe a bitšwa Morwa wa Modimo, le ka mohla ga re hwetše Tate a tlwaetšwe a bitšwa Tatago Modimo, gaešita le ge gantši a bitšwa Tatago Morena wa rena Jesu.”
Ka morago ga gore Emlyn a hlahlobe bohlatse bjo ka moka, o ile a bolela a tiišitše a re: “Ga go na le temana e tee ka Mangwalong a makgethwa yeo go yona go ka gakanywago kudu taba ya gore Tate, Morwa le Moya o Mokgethwa ke selo se tee e bile ke motho o tee.”
KE ENG SEO RE KA ITHUTAGO SONA?
Batho ba bantši lehono ba boifa go emela seo Mangwalo a se rutago. Eupša Emlyn o be a ikemišeditše go emela therešo ya Beibele. O ile a rotoša potšišo e rego, “Ge e ba motho a ka se bolele ditherešo tšeo di lego bohlokwa kudu, tšeo a di hwetšago di kwagala e bile a bona bohlatse bja tšona ka Mangwalong a makgethwa, go re’ng a swanetše go bala ka tšona le go di tsoma?” Emlyn o be a sa kwanantšhe therešo.
Mohlala o beilwego ke Emlyn le ba bangwe o ka re tutueletša go naganišiša ge e ba re ikemišeditše go emela therešo ge re lebeletšane le kganetšo. Le rena re ka ipotšiša gore, ‘Ke eng seo se lego bohlokwa kudu—na ke go hlompšha le go amogelwa ke setšhaba goba na ke go tšeela therešo ya Lentšu la Modimo godimo?’


text:
KGAOLO YA PELE
Therešo ke Efe ka Modimo?
Na Modimo ruri o na le taba le wena?
Modimo ke motho wa mohuta mang? Na o na le leina?
Na go a kgonega go batamela kgaufsi le Modimo?
1, 2. Ke ka baka la’ng gantši e le mo gobotse go botšiša dipotšišo?
NA O kile wa hlokomela tsela yeo bana ba botšišago dipotšišo ka yona? Ba bangwe ba thoma go botšiša kapejana ka morago ga gore ba ithute go bolela. Ka mahlo a bulegilego a bontšhago phišego, ba a go lebelela gomme ba botšiša dilo tše di swanago le gore: Ke ka baka la’ng leratadima e le le letala-lerata? Dinaledi di dirilwe ka’ng? Ke mang a rutilego dinonyana go opela? O ka leka ka matla gore o arabe, eupša ga se ka mehla go lego bonolo. Gaešita le karabo ya gago e kaone-kaone e ka dira gore go botšišwe potšišo e nngwe gape: Ke ka baka la’ng?
2 Ga se bana feela bao ba botšišago dipotšišo. Ge re dutše re gola, re tšwela pele re botšiša. Re dira se e le gore re hwetše tlhahlo, go ithuta ka dikotsi tšeo re swanetšego go di phema goba go kgotsofatša go nyaka go tseba ga rena. Eupša go bonagala batho ba bantši ba tlogela go botšiša dipotšišo, kudu-kudu tšeo di lego bohlokwa kudu. Ge e le gabotse, ba tlogela go tsoma dikarabo.
3. Ke ka baka la’ng ba bantši ba se sa leka go hwetša dikarabo tša dipotšišo tša bohlokwa kudu?
3 Nagana ka potšišo yeo e lego letlakaleng la ka ntle la puku ye, dipotšišo tšeo di rotošitšwego matsenong goba tšeo di lego mathomong a kgaolo ye. Tše ke tše dingwe tša dipotšišo tša bohlokwa kudu tšeo o ka di botšišago. Lega go le bjalo, batho ba bantši ga ba sa leka go hwetša dikarabo. Ka baka la’ng? Na Beibele e na le dikarabo? Ba bangwe ba nagana gore dikarabo tša yona go thata kudu go di kwešiša. Ba bangwe ba tshwenyega ka gore go botšiša dipotšišo go ka lebiša tabeng ya go lewa ke dihlong. Ba bangwe ba phetha ka gore dipotšišo tše bjalo go ka ba kaone kudu gore di tlogelelwe baetapele ba bodumedi le baruti. Go thwe’ng ka wena?
4, 5. Ke dipotšišo dife tše dingwe tša bohlokwa kudu tšeo re ka di botšišago bophelong, gomme ke ka baka la’ng re swanetše go tsoma dikarabo?
4 Mohlomongwe o kgahlegela go hwetša dikarabo tša dipotšišo tša bohlokwa tša bophelo. Ga go makatše ge ka dinako tše dingwe o botšiša gore: ‘Morero wa bophelo ke ofe? Na bophelo bjo ke bjona feela bjo bo lego gona? Ge e le gabotse Modimo ke motho wa mohuta mang?’ Ke mo gobotse go botšiša dipotšišo tše bjalo, e bile ke gabohlokwa gore o se ke wa lapa go ba go fihlela o hwetša dikarabo tše di kgotsofatšago le tše di ka botwago. Morutiši yo a tsebegago kudu Jesu Kriste o itše: “Tšwelang pele le kgopela, le tla newa; tšwelang pele le nyaka, le tla hwetša; tšwelang pele le kokota, le tla bulelwa.”—Mateo 7:7.
5 Ge e ba o ‘tšwela pele o nyaka’ dikarabo tša dipotšišo tše bohlokwa, o tla hwetša gore go nyaka mo go bjalo go ka ba le meputso e megolo. (Diema 2:1-5) Go sa šetšwe seo batho ba ka bago ba go boditše sona, go na le dikarabo, gomme o ka di hwetša—ka Beibeleng. Dikarabo tše ga go thata kudu go di kwešiša. Se se holago le go feta ke gore di tliša kholofelo le lethabo. E bile di ka go thuša gore o phele bophelo bjo bo kgotsofatšago gona bjale. Sa mathomo, anke re ahla-ahleng potšišo yeo e tshwentšego batho ba bantši.
NA MODIMO KE YO A SE NAGO TABA LE RENA LE YO A SA KWELEGO BOHLOKO?
6. Ke ka baka la’ng batho ba bantši ba nagana gore Modimo ga a na taba le rena ge go tliwa tabeng ya go tlaišega ga batho?
6 Batho ba bantši ba nagana gore karabo ya potšišo yeo ke ee. Ba bolela gore: ‘Ge e ba Modimo a be a e-na le taba le rena, na lefase e be e ka se be lefelo le lekaone kudu?’ Ge re lebelela go re dikologa re bona lefase leo le tletšego ka dintwa, lehloyo le manyami. Le gona rena re le motho ka o tee ka o tee, re a babja, re a tlaišega e bile re lahlegelwa ke baratiwa lehung. Ka baka leo, ba bantši ba re: ‘Ge e ba Modimo a be a e-na le taba le rena le mathata a rena, na o be a ka se thibele dilo tše bjalo gore di se ke tša direga?’
7. (a) Baruti ba bodumedi ba dirile bjang gore ba bantši ba nagane gore Modimo ke yo a se nago kwelobohloko? (b) Ke’ng seo ge e le gabotse Beibele e se rutago mabapi le diteko tšeo di ka re welago?
7 Se sebe le go feta, baruti ba bodumedi ka dinako tše dingwe ba dira gore batho ba nagane gore Modimo ke yo a se nago kwelobohloko. Ba dira seo bjang? Ge masetla-pelo a tšwelela, ba bolela gore seo ke thato ya Modimo. Ge e le gabotse, baruti ba bjalo ba bea Modimo molato ka baka la dilo tše mpe tšeo di diregago. Na seo ke therešo ge e le mabapi le Modimo? Ke’ng seo ge e le gabotse Beibele e se rutago? Jakobo 1:13 e araba ka gore: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” Ka gona Modimo le ka mohla ga se mothopo wa bobe bjo o bo bonago lefaseng leo le go dikologilego. (Jobo 34:10-12) Lega go le bjalo, o dumelela gore dilo tše mpe di direge. Eupša go na le phapano e kgolo kudu magareng ga go dumelela selo gore se direge le go se baka.
8, 9. (a) O ka swantšha bjang phapano magareng ga go dumelela bobe gore bo be gona le go bo baka? (b) Ke ka baka la’ng e be e tla ba mo go sa swanelago gore re sole phetho ya Modimo ya go dumelela batho gore ba phegelele tsela ya go se kwe?
8 Ka mohlala, nagana ka tate yo bohlale le yo lerato yo a nago le morwa yo a godilego yo a sa dulago ka gae le batswadi ba gagwe. Ge morwa a thoma go rabela gomme a dira phetho ya go tloga gae, tatagwe ga a mo thibele. Morwa o phegelela tsela e mpe ya bophelo gomme o tsena mathateng. Na tate ke sebaki sa mathata a morwa wa gagwe? Aowa. (Luka 15:11-13) Ka mo go swanago, Modimo ga se a thibela batho ge ba be ba kgetha go phegelela tsela e mpe, eupša ga se sebaki sa mathata ao a tšweletšego ka morago. Ka baka leo, ga go pelaelo gore e be e tla ba mo go sa swanelago go bea Modimo molato ka baka la mathata ka moka a batho.
9 Modimo o na le mabaka a kwagalago a gore a dumelele batho gore ba latele tsela e mpe. Ka ge e le Mmopi yo bohlale le yo matla, ga go nyakege gore a re hlalosetše mabaka a gagwe. Lega go le bjalo, Modimo o dira se ka baka la lerato. O tla ithuta mo gontši ka mabaka a go Kgaolo 11. Eupša kgonthišega gore Modimo ga a ikarabele ka mathata a re lebanego le ona. Ka mo go fapanego, o re nea kholofelo e nnoši bakeng sa tharollo!—Jesaya 33:2.
10. Ke ka baka la’ng re ka holofela gore Modimo o tla tloša mafelelo ka moka a bobe?
10 Go oketša moo, Modimo ke yo mokgethwa. (Jesaya 6:3) Se se bolela gore ke yo a sekilego le yo a hlwekilego. Ga go na mohlala wa bobe go yena. Ka gona re ka mmota ka mo go feletšego. Re ka se bote batho ka tsela e bjalo e feletšego, bao ka dinako tše dingwe e bago ba gobogilego. Gaešita le motho yo a botegago kudu wa tša bolaodi gantši ga a na matla a go lokiša tshenyo yeo batho ba babe ba e dirago. Eupša Modimo ke yo matla-ohle. A ka tloša mafelelo ka moka ao bobe bo bilego le ona bathong e bile o tla dira bjalo. Ge Modimo a tšea kgato, o tla dira bjalo ka tsela yeo e tlago go fedišetša bobe sa ruri!—Psalme 37:9-11.
MODIMO O IKWA BJANG KA DITIRO TŠA GO HLOKA TOKA TŠEO RE LEBELETŠANAGO LE TŠONA?
11. (a) Modimo o ikwa bjang ka go hloka toka? (b) Modimo o ikwa bjang ka tlaišego ya gago?
11 Lebakeng le, Modimo o ikwa bjang ka seo se diregago mo lefaseng gaešita le bophelong bja gago? Sa pele ke gore Beibele e ruta gore Modimo “ó rata tša tokô.” (Psalme 37:28) Ka gona o tshwenyegile kudu mabapi le seo e lego se se lokilego le seo e lego se sebe. O hloile mehuta ka moka ya go hloka toka. Beibele e bolela gore Modimo o ile “a nyama pelo” ge bobe bo be bo tletše lefaseng mehleng e fetilego. (Genesi 6:5, 6) Modimo ga se a thiša goba go fetoga. (Maleaki 3:6) O sa dutše a hloile go bona tlaišego yeo e diregago lefaseng ka bophara. E bile Modimo o hloile go bona batho ba tlaišega. Beibele e re: “O a le hlokomela.”—1 Petro 5:7.
12, 13. (a) Ke ka baka la’ng re e-na le dika tše dibotse tše bjalo ka lerato, gomme lerato le kgoma bjang pono ya rena ka lefase? (b) Ke ka baka la’ng o ka kgonthišega gore Modimo o tla dira se itšego ka mathata a lefase?
12 Re ka kgonthišega bjang gore Modimo o hloile go bona tlaišego? Bohlatse bjo bongwe ke bjo. Beibele e ruta gore motho o dirilwe ka seswantšho sa Modimo. (Genesi 1:26) Ka gona re na le dika tše dibotse ka gobane Modimo le yena o na le dika tše dibotse. Ka mohlala, na o a tshwenyega ge o bona batho ba se nago molato ba tlaišega? Ge e ba o tshwenyega ka go hloka toka mo go bjalo, kgodišega gore Modimo o tshwenyega kudu le go feta ka bona.
13 Se sengwe sa dilo tše kaone kudu ka batho ke go kgona ga rena go rata. Seo le sona ke seka sa Modimo. Beibele e ruta gore “Modimo ke lerato.” (1 Johane 4:8) Re a rata ka gobane Modimo o a rata. Na lerato le ka go šušumeletša gore o fediše tlaišego le go hloka toka tšeo o di bonago lefaseng? Ge e ba o be o e-na le matla a go dira seo, na o be o ka se se dire? Ruri o be o ka se dira! Ka mo go swanago o ka kgonthišega gore Modimo o tla fediša tlaišego le go hloka toka. Dikholofetšo tšeo go boletšwego ka tšona matsenong a puku ye ga se ditoro feela goba dikholofelo tše di sa rego selo. Dikholofetšo tša Modimo di tlo phethagala e le ka kgonthe! Lega go le bjalo, e le gore o dumele dikholofetšo tšeo, o swanetše go tseba ka mo go oketšegilego ka Modimo yo a di dirilego.
MODIMO O NYAKA GORE O TSEBE GORE KE YENA MANG
14. Leina la Modimo ke mang, gomme ke ka baka la’ng re swanetše go le diriša?
14 Ge e ba o nyaka gore motho a go tsebe, ke’ng seo o ka se dirago? Na o ka se botše motho yoo leina la gago? Na Modimo o na le leina? Madumedi a mantši a araba ka gore leina la gagwe ke “Modimo” goba “Morena,” eupša ao ga se maina a gagwe ao a mo hlaolago. Ke direto bjalo ka ge “kgoši” le “mopresidente” e le direto. Beibele e ruta gore Modimo o na le direto tše dintši. “Modimo” le “Morena” di gare ga tšona. Lega go le bjalo, Beibele gape e ruta gore Modimo o na le leina leo le mo hlaolago: Jehofa. Psalme 83:19 (PK) e re: “Gobane ke wena o nnoši, o bitšwago Jehofa, Yo godimodimo, godimo ga lefase kamoka.” Ge e ba phetolelo ya Beibele ya lena e se na leina leo, o ka rata go lebelela ka go Mametletšo go matlakala 195-7 a puku ye bakeng sa go ithuta lebaka leo ka lona se se lego bjalo. Therešo ke gore leina la Modimo le tšwelela ka makga a dikete ka mengwalong ya Beibele ya bogologolo. Ka gona Jehofa o nyaka gore o tsebe leina la gagwe le go le diriša. Motho a ka re, Modimo o diriša Beibele go itsebiša go wena.
15. Leina Jehofa le bolela’ng?
15 Modimo o iphile leina leo le nago le seo le se bolelago ka mo go feletšego. Leina la gagwe e lego Jehofa, le bolela gore Modimo o kgona go phethagatša kholofetšo le ge e le efe yeo a e dirago gomme o kgona go phethagatša morero le ge e le ofe woo a o nagannego. * Leina la Modimo ke la moswana-noši, ruri ga go na leo le swanago le lona. Ke la gagwe a nnoši. Jehofa ke wa moswana-noši ka ditsela tše dintši. Seo se bjalo bjang?
16, 17. Re ka ithuta’ng ka Jehofa diretong tše di latelago tša gagwe: (a) “Ra-matla-ohle”? (b) “Kgoši ya bosafelego”? (c) “Mmopi”?
16 Re bone gore Psalme 83:19 (PK) ge e bolela ka Jehofa e itše: “Ke wena o nnoši, . . . Yo godimodimo.” (Mongwalo o sekamego ke wa rena.) Ka mo go swanago, Jehofa a nnoši o bitšwa “Ra-matla-ohle.” Kutollo 15:3 e re: “Mediro ya gago ke e megolo le e makatšago, Jehofa Modimo Ra-matla-ohle. Ditsela tša gago ke tša go loka le therešo, wena Kgoši ya bosafelego.” Sereto sa “Ra-matla-ohle” se re ruta gore Jehofa ke motho yo matla ka go fetišiša go feta le ge e le ofe. Matla a gagwe ga a lekanywe; ke a phagamego kudu. Le gona sereto sa “Kgoši ya bosafelego” se re gopotša gore Jehofa ke wa moswana-noši ka kgopolo e nngwe. Yena a nnoši e sa le a e-ba gona. Psalme 90:2 e re: “Wa mehla e se naxo mathômô, e se naxo mafêlô [goba, ka mo go sa felego]; O Modimo.” Kgopolo yeo e dira gore re be le poifo, na ga go bjalo?
17 Jehofa gape ke wa moswana-noši ka gobane ke yena a nnoši e lego Mmopi. Kutollo 4:11 e balega ka gore: “Jehofa, wena Modimo wa rena o swanelwa ke go amogela letago, kgodišo le matla, gobane o bopile dilo ka moka, gomme di bile gona le go bopša ka baka la thato ya gago.” Selo se sengwe le se sengwe seo o ka naganago ka sona—go tloga ka dibopiwa tše di sa bonagalego tša legodimong go ya go dinaledi tšeo di tlalago leratadima bošego gotee le dienywa tšeo di golago dihlareng le go fihla ka dihlapi tšeo di thalago mawatleng le dinokeng—tše ka moka di gona ka gobane Jehofa ke Mmopi!
NA O KA BATAMELA KGAUFSI LE JEHOFA?
18. Ke ka baka la’ng batho ba bangwe ba nagana gore ba ka se tsoge ba batametše go Modimo, eupša ke’ng seo Beibele e se rutago?
18 Go bala ka dika tša Jehofa tšeo di boifišago kudu go dira batho ba bangwe gore ba ikwe ba tšhogile. Ba boifa gore Modimo ke yo a phagamego kudu go bona, mo e lego gore ba ka se tsoge ba batametše go yena goba gaešita le go ba ba bohlokwa go Modimo yo bjalo yo a phagamego. Eupša na kgopolo ye e nepagetše? Beibele e ruta se se fapanego e le ruri. E bolela ka Jehofa ge e re: ‘Ruri ga a kgole le yo mongwe le yo mongwe wa rena.’ (Ditiro 17:27) Beibele e bile e re kgothatša ka gore: “Batamelang Modimo, gomme o tla le batamela.”—Jakobo 4:8.
19. (a) Re ka thoma bjang go batamela kgaufsi le Modimo, gomme mehola ya gona ke efe? (b) Ke dika dife tša Modimo tšeo di ipiletšago kudu go wena?
19 O ka batamela bjang kgaufsi le Modimo? Sa mathomo, tšwela pele o dira seo o se dirago gona bjale—go ithuta ka Modimo. Jesu o itše: “Se se bolela bophelo bjo bo sa felego, gore ba hwetše tsebo ka wena Modimo a nnoši wa therešo le ka yo o mo romilego, Jesu Kriste.” (Johane 17:3) Ee, Beibele e ruta gore go ithuta ka Jehofa le Jesu go iša ‘bophelong bjo bo sa felego’! Ka ge go šetše go boletšwe, “Modimo ke lerato.” (1 Johane 4:16) Jehofa gape o na le dika tše dingwe tše dintši tše dibotse le tše di ipiletšago. Ka mohlala, Beibele e bolela gore Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô.” (Ekisodo 34:6) Ke ‘yo botho le yo a lebalelago.’ (Psalme 86:5) Modimo ga a fele pelo. (2 Petro 3:9) Ke yo a botegago ka go se kwanantšhe. (Kutollo 15:4) Ge o dutše o bala mo go oketšegilego ka Beibeleng, o tla bona kamoo Jehofa a bontšhitšego gore o na le dika tše gotee le tše dingwe tše dintši tšeo di ipiletšago.
20-22. (a) Na go palelwa ga rena ke go bona Modimo go re thibela gore re se ke ra batamela kgaufsi le yena? Hlalosa. (b) Ke’ng seo batho ba bangwe bao ba nago le maikemišetšo a mabotse ba ka go kgothaletšago go se dira, eupša ke’ng seo o swanetšego go se dira?
20 Ee, o ka se kgone go bona Modimo ka gobane ke moya o sa bonagalego. (Johane 1:18; 4:24; 1 Timotheo 1:17) Lega go le bjalo, ka go ithuta ka yena o diriša Beibele, o tla mo tseba e le motho. Ka ge mopsalme a boletše, o ka ‘bona mabothakga a Jehofa.’ (Psalme 27:4; Ba-Roma 1:20) Ge o dutše o ithuta mo gontši ka Jehofa, ke mo a tlago go ba wa kgonthe kudu go wena gomme ke moo o tlago go ba le mabaka a mantši a go mo rata le go ikwa o le kgaufsi le yena.
21 Ganyenyane-ganyenyane o tla kwešiša lebaka leo ka lona Beibele e re rutago go nagana ka Jehofa e le Tatago rena. (Mateo 6:9) Ga se feela gore bophelo bja rena bo tšwa go yena eupša gape o re nyakela bophelo bjo bokaone kudu ka mo go ka kgonegago—go swana le ge tate le ge e le ofe yo lerato a tla dira bjalo bakeng sa bana ba gagwe. (Psalme 36:9) Beibele gape e ruta gore batho ba ka ba bagwera ba Jehofa. (Jakobo 2:23) Nagana—o ka ba mogwera wa Mmopi wa legohle!
22 Ge o dutše o ithuta mo go oketšegilego Beibeleng, o ka hwetša gore batho ba bangwe bao ba nago le maikemišetšo a mabotse ba tla go kgothaletša gore o tlogele dithuto tše bjalo. Ba ka tshwenyega ka gore o tla fetoša ditumelo tša gago. Eupša o se ke wa dumelela le ge e le mang gore a go tlogediše go bopa segwera se se kaone-kaone seo o ka bago le sona.
23, 24. (a) Ke ka baka la’ng o swanetše go tšwela pele o ipotšiša dipotšišo mabapi le seo o ithutago sona? (b) Kgaolo e latelago e tla ahla-ahla taba efe?
23 Ke therešo gore go tla ba le dilo tšeo o sa di kwešišego mathomong. Go nyakega boikokobetšo gore o kgopele thušo, eupša o se ke wa tlogela e le ka baka la go lewa ke dihlong. Jesu o ile a bolela gore ke mo gobotse go ba yo a ikokobeditšego go swana le ngwana yo monyenyane. (Mateo 18:2-4) Le gona, ka ge re tseba, bana ba botšiša dipotšišo tše dintši kudu. Modimo o nyaka gore o hwetše dikarabo. Beibele e reta ba bangwe bao ba bego ba fišegela go ithuta ka Modimo. Ba ile ba lekola ka tlhokomelo ka Mangwalong go kgonthišetša gore seo ba bego ba ithuta sona e be e le therešo.—Ditiro 17:11.
24 Tsela e phalago tšohle ya go ithuta ka Jehofa ke go hlahloba Beibele. Ga e swane le puku le ge e le efe. Ka tsela efe? Kgaolo e latelago e tla ahla-ahla taba yeo.
^ ser. 15 Go na le tsebišo e oketšegilego mabapi le seo se bolelwago ke leina la Modimo le go bitšwa ga lona ka go Mametletšo go matlakala 195-7.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?